Gospođo predsedniče Skupštine, dame i gospodo narodni poslanici, pre sedam dana uputio sam otvoreno pismo predsedniku Narodne skupštine Republike Srbije. Nisu mi jasni razlozi zbog čega Služba nije to pismo umnožila i podelila svim poslanicima, da se upoznaju sa njegovom sadržinom. Iz tog razloga obznanjujem tekst toga pisma. "Poštovana gospođo Mićić, podsećam vas da se 12. februara ove godine navršava puna godina od kada sam, shodno Poslovniku Narodne skupštine Republike Srbije, pokrenuo inicijativu broj taj i taj, da Narodna skuština donese odluku o suspenziji preostalih državnih simbola iz komunističkog perioda." Inicijativa je podržana sa 36 potpisa, mada ne sumnjam da bi to bio i konačan broj onih koji bi za takvu skupštinsku odluku glasali, ali, nažalost, zato im nije pružena prilika. Isključivi krivci za to su vaš prethodnik, gospodin Maršićanin, i vi. Zašto? Član 135. stav 2. Poslovnika Narodne skupštine Republike Srbije, eksplicitno kaže da uredno pokrenuta inicijativa mora biti stavljena na dnevni red najduže nakon 90 dana, a u slučaju eventualnog prekoračenja roka predsednik Narodne skupštine će obavestiti narodne poslanike o razlogu prekoračenja. Razloge prekoračenja roka nisam dobio od gospodina Maršićanina, čekajući ga 208 dana. Gospođu Mićić čekam 62 dana i priznajem da me strpljenje izdaje. Zato vam predlažem da do 12. februara 2002. godine potpisniku ovog pisma date čvrste garancije da će pomenuta inicijativa doći na dnevni red odmah nakon završetka sednice koja je u toku. Naravno, očekujem da narodne poslanike, saglasno članu 135. stav 2. Poslovnika Narodne skupštine Republike Srbije, obavestite o razlozima tako drastičnog prekoračenja svih rokova. Ukoliko takve garancije izostanu ili traženo objašnjenje ne bude dovoljno ubedljivo, obaveštavamo vas da će poslanička grupa DOS - Nova Srbija obaviti svečano skidanje komunističkog grba iz sale Narodne skupštine, u pauzi zasedanja, 12. februara ove godine. Isti ćemo transportovati u vašu kancelariju, odmah nakon svečanog skidanja i predati vama na dalju upotrebu i korišćenje. Takođe vas podsećam da sam 5. decembra prošle godine podneo Predlog zakona o pravu građana Srbije na potpuno raspolaganje i korišćenje sopstvenog dosijea, vođenog u Službi državne bezbednosti. U nadi da ovaj predlog neće doživeti sudbinu prethodne inicijative, primite izraze moga običnog uvažavanja. Naravno, gospođa Mićić nije odgovorila pismeno, ali mi smo se dogovorili juče usmeno. Gospođa Mićić je rekla da će prvog dana redovnog zasedanja ova inicijativa doći na dnevni red. Iz tog razloga, ovaj slučaj zatvaramo. Dakle, oni koji uživaju u grbu, još imaju prilike da uživaju u njemu. Gospođa Mićić je odbila da ga prenesemo u njenu kancelariju, jer ona ima već takav grb. Znači, ostaje nam samo mogućnost da ga stavimo na javni tender. Zahvaljujem.
Pošto sam dužna da vam dam objašnjenje, gospodine Ćirkoviću, prvo, da vam kažem da ste propustili da svoje pravo ostvarite i da ste sami propustili rokove da reagujete dok je bio bivši predsednik gospodin Dragan Maršićanin. Niste nikakvu inicijativu za ubrzanje niti primedbu stavljali, nego ste čekali godinu dana, pa sada tu primedbu stavljate meni. Drugo, videćemo za redovno zasedanje, ukoliko proceduralno ispunjava uslove vaš predlog, ukoliko je u skladu sa Poslovnikom, sa Ustavom, sa zakonima. U tom slučaju će biti stavljen na dnevni red na redovnom zasedanju u martu mesecu. Prema tome, nisam dala nikakve čvrste garancije da će to biti na redovnom zasedanju. (Zoran Ćirković: Imam svedoke da ste dali garancije.) Ne možemo da polemišemo, mogu samo da stavim na glasanje, ako niste zadovoljni mojim odgovorom. Na član 43. amandman su zajedno podneli narodni poslanici Miomir Ilić i Zoran D. Nikolić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Reč ima narodni poslanik Miomir Ilić, predstavnik podnosilaca amandmana na član 43.
Poštovano predsedništvo, dame i gospodo narodni poslanici, SPS je podnela amandman na član 43. Predloga zakona, iz razloga što smatra da prevelika ingerencija predsednika opštine, kao organa lokalne samouprave, izuzima jednu osnovnu tezu da je lokalna samouprava, pre svega, izrazita volja građana, koji su svoju volju izneli u izjašnjavanju neposrednim glasanjem, putem tajnog biranja svojih predstavnika u skupštini opštine, gde se ti izbori sprovode. S obzirom da su brojni amandmani i primedbe opozicionih partija, pa i vodećih partija u okviru DOS-a, na te ingerencije predsednika opštine izuzetno velike, smatramo da ovaj član treba brisati i iz tog razloga. Dajući jednu tako veliku mogućnost da lokalna samouprava izvršnu funkciju vidi u jednom licu, u jednom čoveku koji se zove predsednik opštine, smatramo da tu ima i određenog dualizma. Ministar, gospodin Batić, rekao je juče, da primedbe na kolektivni izvršni organ u prethodnom periodu, o mnogim negativnostima koje su ispoljene u pogledu izvršavanja vlasti u skupštinama opština putem kolektivnog organa, ne stoje. Jer, prenos određenih poverenih poslova, koji se sada ovim zakonom prenose opštinama, govori o tome da jedan čovek ne može da bude isključivo taj organ koji donosi, koji bira, koja razrešava, koji je istovremeno i tužilac i sudija. Iz tog razloga, kolektivni organ, kako smo mi predložili da se zove, onako kako je i bilo - izvršni odbor, DSS - opštinski savet, u svakom slučaju je prikladnije rešenje za lokalnu samoupravu, nego predlog koji je ovde dat, da predsednik opštine uzima toliku ingerenciju da može slobodno da se kaže da on predstavlja apsolutističku vlast. Iz konstatacije koju je juče ministar rekao, trebalo bi da sledi i sledeće: da, ako nam ne treba kolektivni izvršni organ u lokalnoj samoupravi, zašto nam onda treba i Vlada Republike Srbije. Vlada Republike Srbije, pored premijera, ima i svoje ministre, koji očigledno rade ili ne rade i oni su jedan kolektivni organ. Po tom principu, kako je ministar rekao, onda nam nisu potrebni ministri, nego da mi raspustimo vladu i da onda izaberemo premijera, pa neka sprovodi izvršnu vlast na nivou ove skraćene Srbije, na koju će da se odnose zakoni koje smo do sada donosili, posle ovog omnibus zakona za Vojvodinu. Iz tog razloga smatram da ovaj član treba brisati i da se uvede jedan kolektivni izvršni organ. Takođe bih postavio pitanje, koristeći vreme koje još imam, ministru i predsedniku Skupštine - šta je sa članom 27, jer je članom 27. regulisano pitanje organa skupštine. Po Predlogu zakona postoje skupština opštine i predsednik opštine. Amandmanom DSS je predloženo da bude i opštinski savet. Opštinski savet nije usvojen tim amandmanom, a samim tim ne postoji taj organ. Novim amandmanima, kao što je amandman na čl. 32. Predloga zakona, data su određena prava, usvajanjem od strane skupštinske većine, da postoji opštinski savet. Postavljam pitanje ministru i predsedniku Skupštine - šta je sa članom 27, gde nije usvojen amandman DSS za formiranje organa skupštine u lokalnoj samoupravi - opštinski savet, s obzirom da je na član 32, koji je posle toga išao, usvojen amandman DS. Mislim da dato obrazloženje stvarno nije jasno. Smatram da su data velika prava i da imamo mnogo organa, pored skupštine opštine, predsednika skupštine, koji je spiker, imamo predsednika opštine, opštinskog menadžera, opštinskog branioca. (Predsednik: Vreme.) Imamo sada kolegijum ili kabinet predsednika opštine. Imamo tolike organe, da ti ljudi, koji u lokalnoj samoupravi predstavljaju nešto, neće znati ko za šta odgovara i kako. Iz tog razloga, smatram da član 43. treba brisati.
Da li se još neko prijavljuje za reč o ovom amandmanu? (Ne.) Molim narodne poslanike da sačekamo par minuta da nam se dostavi izveštaj Odbora za pravosuđe i upravu, o ovom i o ostalim članovima. Stavljam na glasanje amandman. Za 46, protiv 117, uzdržanih nema, nije glasalo 19, od 182 narodna poslanika. Konstatujem da Narodna skupština nije prihvatila ovaj amandman. Na član 43. amandman je podneo narodni poslanik Petar Jojić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Reč ima podnosilac amandmana, narodni poslanik Petar Jojić.
Dame i gospodo narodni poslanici, SRS je, ulažući amandman na član 43, procenila da je potrebno izvršiti izmene predloženog člana, utoliko pre što se radi o uvođenju nove institucije koja je u suprotnosti sa Ustavom Republike Srbije. Naime, u članu 113. tačka 6) Ustava propisano je da opština izvršava, pored ostalih poslova, i zakone, mada u Predlogu ovog zakona i ovog člana uopšte ta odredba ne postoji, niti je predložena. S druge strane, Ustav Republike Srbije, u članu 116. stav 2, propisuje: "Skupštinu opštine čine odbornici izabrani na neposrednim izborima, tajnim glasanjem". Šta to znači? Da niko drugi osim izabranih odbornika ne može da bude postavljan niti se mimo Ustava može uvoditi nova institucija koju Ustav Republike Srbije ne poznaje. Pored toga, ocenjujem da ćemo imati u Srbiji dahije koje su se u svoje vreme u 19. veku otele i odaljile od centralne vlasti,što je između ostalog i prouzrokovaloPrvi srpski ustanak. Brojna su ovlašćenja koja se predviđaju za predsednika opštine. Ta ovlašćenja su prevelika; ovlašćenja koja će u svakom slučaju biti centralizacija, a ne decentralizacija i demokratizacija lokalne samouprave. Osim toga, dame i gospodo narodni poslanici, ovaj predlog u članu 43. suprotan je i Evropskoj povelji o lokalnoj samoupravi, i to u tačkama 1) 2) i 3). Dame i gospodo narodni poslanici, s ozbirom da se radi o brojnim ovlašćenjima, koja ne poznaje Ustav Republike Srbije, SRS je protiv da se pored predsednika skupštine uvodi i novi institut - predsednik opštine. Zbog toga je SRS predložila da se menja ovaj član i ova odredba, utoliko što će umesto predloga biti izvršni odbor, koga sačinjavaju predsednik i određeni broj članova. Izvršni odbor se bira na četiri godine iz reda odbornika. Zbog toga smatramo da je ovaj amandman apsolutno u skladu sa Ustavom Republike Srbije. Dame i gospodo narodni poslanici, kasnili smo danas sat vremena. Predsednik Skupštine nije došao na Skupštinu, a bio je dužan, jer juče je prigovoreno da smo sat vremena kasnili. Evo i danas kasnimo ponovo sat vremena. Zbog čega? Predsednik Skupštine nije došao na svoje mesto u 10 sati. To je broj jedan. Osim toga, dame i gospodo narodni poslanici, upućuju nam se telefonski pozivi da se Skupština uozbilji, da više pažnje posveti pravima radnika. Jedan od poziva bio je i poziv iz Sombora, 2.000 radnika...
Vreme i tema, gospodine Jojiću.
... stupila u štrajk... (hvala lepo, odmah završavam) i koji čak idu do štrajka glađu, zbog toga što će 1.000 radnika ostati bez posla samo u jednom kolektivu. Hvala.
Da li se o ovom amandmanu još neko prijavljuje za reč? (Da.) Izvolite, narodni poslanik Tomislav Nikolić, zamenik predsednika poslaničke grupe SRS.
Dame i gospodo narodni poslanici, danas Srpska pravoslavna crkva slavi Sveta Tri jerarha, krsnu slavu i zaštitnike Srpske radikalne stranke. Svim pravoslavnim Srbima, a srpskim radikalima posebno, čestitam ovu slavu i želim im da što pre skinu DOS sa vlasti, da Srbija dobije vlast po meri. Vas molim da nas danas mnogo ne čačkate, svečarski smo raspoloženi, a možda nećemo baš i moći da vam odgovorimo. Amandman SRS je predstavljao bitnu promenu Predloga zakona. Ili ćemo imati predsednika opštine koji će biti svemoguć u opštini ili ćemo imati jedan organ koji će račune polagati SO, odnosno odbornicima, jedinima koje Ustav poznaje kao predstavnike građana koji odlučuju o poslovima SO i koji su izabrani na neposrednim tajnim izborima. Predsednik opštine ne postoji u Ustavu Srbije, dižete ga iznad pravnog poretka naše zemlje, dižete ga iznad svihi ustanovljavate za njega principe koji se ne primenjuju ni na predsednika Vlade, ni na predsednika Republike, ni na predsednika Narodne skupštine. Jednostavno, uvodite jedan institut nesmenjivog čoveka koga bi samo biološka smrt mogla da odvoji od funkcije na kojoj se nalazi. Ubeđen sam da Vlada Republike Srbije neće ni smeti da posegne za merom koja joj je ovde omogućena Predlogom zakona,a to je da pokrene postupak za opoziv predsednika opštine. Naime, referendum organizuje predsednik opštine, a to znači da referendum ne bi uspeo ako bi Vlada želela. Čak bi se i Vlada izbrukala da pokušava da ruši lokalnog moćnika kome ne može ništa. On ima zaista strašne ingerencije, neshvatljive za našu državu. Vedri i oblači. Zamislite, recimo, predsednika opštine u Srbiji koji ima svoju privatnu veterinarsku stanicu. Pojavi se konkurencija, a on im pošalje inspekciju. Ustanove da konkurencija ne zadovoljava uslove koji su potrebni.Kome se žale, ko rešava u drugom stepenu? Predsednik opštine. Čak može i u svojoj stanici da sedi i da piše rešenje u drugostepenom postupku. Pričam nešto što je moguće već sutra da se desi. Verovatno će i da se dešava. Zašto ne izvršni odbor? Zar samo zato što je do sada postojao, po dosadašnjem Zakonu o lokalnoj samoupravi? Zašto je osnov za odbijanje to što je bilo juče? Pročitajte malo Povelju na koju se pozivate. Povelja pominje isključivo odbornike, birane na neposrednim izborima. Ustav Republike Srbije je u poglavlju o lokalnoj samoupravi potpuno poštovao Povelju. Ne može da i de dalje od toga. Pročitajte, tri člana se tiču lokalne samouprave i baš kao da ih je naš Ustav prepisivao - o poslovima opštine građani odlučuju preko svojih predstavnika u skupštini opštine, a skupštinu opštine čine odbornici izabrani na neposrednim tajnim izborima. Sve je jasno. Nema ni šerifa, ni gradonačelnika, ništa što bi bilo izvan sistema. Nema lokalne policije, nema nikoga. Mi apelujemo na vas da se malo uozbiljite i da ne skraćujete suknju samo zato što je neko skratio. Da pogledate prvo kako bi to vama stajalo. Ima raznih vrsta mode, nije moda sve što stigne sa Zapada, a posebno nije primenljivo na nas ovde koji imamo potpuno drugačije principe.
Reč ima narodni poslanik Zeldžo Hurić, zamenik predsednika poslaničke grupe Reformisti Vojvodine i Sandžačka demokratska partija. Izvolite.
Dame i gospodo narodni poslanici, ovaj amandman tretira pitanje izvršnog odbora, jednog organa koji apsolutno ne postoji. On ne postoji u predloženom tekstu ovog zakona, a i amandmanom na član 42, dakle, na prethodni član, nije prihvaćeno da se takav jedan organ instalira u okviru SO. Pa je onda sva diskusija vezana za to, po meni, potpuno bespredmetna. Slažem se da diskusiju treba da usmerimo na ona pitanja koja se tiču položaja, a prvenstveno položaja radnika. To ćemo učiniti najpre ako ne budemo, vodili neke bespredmetne razgovore. Inače, razlog se iznađe samo da bi se slikali pred kamerama danas ne postoji, jer, kao što znate, sužen je opseg gledanosti. Tako da je bolje da diskutujemo o onome što treba, što je na dnevnom redu.
Zahvaljujem. Da li se još neko prijavljuje za reč o ovom amandmanu? (Ne.) Stavljam na glasanje amandman. Za 51, protiv 118, uzdržana su dva, nije glasalo 16, od ukupno 187 narodnih poslanika. Konstatujem da Narodna skupština nije prihvatila ovaj amandman. U skladu sa članom 84. stav 2. koji kaže da: "Predsednik Narodne skupštine daje potrebna objašnjenja u vezi sa radom na sednici i drugim pitanjima", obaveštavam vas da sam primila izveštaj Odbora za pravosuđe i upravu koji je, po osnovu člana 145. Poslovnika Narodne skupštine, podneo sedam amandmana, i to na članove 27, 32, 43, 45, 46. i 47. Određujem pauzu od 30 minuta da bi Služba podelila materijal narodnim poslanicima i da bismo nastavili raspravu u pojedinostima. [[Posle pauze - 12,20.]] Poštovane dame i gospodo, molim vas da, radi nastavka sednice, utvrdimo kvorum. Konstatujem da imamo kvorum i možemo nastaviti rad. Primili ste izveštaj Odbora za pravosuđe i upravu, koji je utvrdio amandmane na Predlog zakona o lokalnoj samopravi u smislu člana 145. Poslovnika Narodne skupštine. Za reč se javio gospodin Vladan Batić, ministar pravde i lokalne samouprave.
Uvažena gospođo predsednice, dame i gospodo narodni poslanici, uvaženi gosti, najpre želim da napravim jednu malu digresiju i da svim pravoslavnim vernicima i poslanicima Srpske radikalne stranke čestitam današnju slavu Tri jerarha. Inače, želim da obavestim Narodnu skupštinu da Vlada prihvata amandmane Odbora za pravosuđe i upravu na članove 27, 32, 43. i nove članove 45a. i 45b, kao i amandmane na članove 46. i 47.
Reč ima narodni poslanik Tomislav Nikolić, po Poslovniku.
Dame i gospodo narodni poslanici, član 145. Poslovnika kaže da u toku pretresa predloga zakona amandmane u pisanom obliku mogu da podnose predlagač zakona, nadležni odbori, odnosno Vlada, ali samo ako je potreba za amandmanom nastala usled prethodnog prihvatanja nekog drugog amandmana. Slažem se da Odbor za pravosuđe, Zakonodavni odbor, odnosno uvek matični odbor treba budno da prati skupštinsku raspravu i da procenjuje kada je došlo vreme za amandmane, ali mi ovde dobismo amandmane na članove zakona o kojima još uvek nismo raspravljali. Istina je da se oni sada odnose na neke ingerencije nekih novih, novoustanovljenih organa, ali uz sve to ne mogu da shvatim da amandman koji napiše odbor ne liči niti na Predlog zakona, niti na amandmane koje smo u toku rasprave prihvatili kao Narodna skupština. Ispada da nam u toku rasprave, iako je vanredno zasedanje, iako su prošli svi rokovi, preširoko ili tumačeći preširoko član 145. odbori pišu nove predloge zakona. Koliko se svi sećamo, a trebalo bi da se sećate barem vi koji ste pratili raspravu, juče rekosmo da ćemo sada imati jedno veće u skupštini koje će da kontroliše rad predsednika opštine; to je bila osnova da juče bude prihvaćen jedan amandman Demokratske stranke Srbije i posle toga sam čuo kako poslanici DOS-a kažu - sada je prošao zakon. Kada pročitate novi amandman, koji smo dobili i koji stoji na našem stolu, kaže - opštinsko veće pomaže predsedniku opštine u vršenju poslova iz njegove nadležnosti. Nema nigde kontrole predsednika opštine. Zašto se ovde igramo donošenja zakona? Zašto ne donosimo zakone kako propisuje Ustav, zakon i naš poslovnik? Šta ima, rešava u drugostepenom i sada će tek biti sukoba nadležnosti između predsednika opštine i opštinskog veća i to tek treba uskladiti. Sada treba promeniti odredbe o predsedniku opštine. Mislim da ovim amandmanom, ovako sročenim, nije postignut cilj koji je želeo da ostvari predlagač onog amandmana koji je prihvatila Skupština. Skupština je prihvatila da usvojimo amandman prema kojem će postojati telo koje će kontrolisati predsednika opštine. To ovaj predsednik Upravnog odbora "Telekoma" nije uradio ovim amandmanom i trebalo bi ga opomenuti da ne dolazi samo kada treba da potpiše ove amandmane, nego da učestvuje u raspravi. Svima onima koji nam čestitaju slavu, zahvaljujem.
I ja vam čestitam. Smatram da nije izvršena povreda Poslovnika. Odbor za pravosuđe i upravu je postupio u skladu sa članom 145. Poslovnika zbog prihvatanja amandmana koji proizvode posledice i na ostale članove predloženog zakona. Da li hoćete da stavim na glasanje povredu Poslovnika? (Ne.) Na član 27. amandman je podneo Odbor za pravosuđe iupravu, na osnovu člana 145. Poslovnika Narodne skupštine. Predstavnik Vlade je prihvatio ovaj amandman. Da li neko želi reč o ovom amandmanu? (Ne.) Stavljam na glasanje amandman. Za 120, protiv 21, uzdržanih 6, nije glasalo 20, od ukupno 167 narodnih poslanika. Konstatujem da je Narodna skupština prihvatila ovaj amandman. Na član 32. amandman je podneo Odbor za pravosuđe i upravu, na osnovu člana 145. Poslovnika Narodne skupštine. Predstavnik Vlade je takođe prihvatio ovaj amandman. Da li se neko javlja za reč o ovom amandmanu? (Ne.) Stavljam na glasanje ovaj amandman. Za 117, protiv 20, uzdržanih 9, nije glasalo 22, od 168 narodnih poslanika. Konstatujem da je Narodna skupština prihvatila ovaj amandman. Na član 43. amandman je podneo Odbor za pravosuđe i upravu, na osnovu člana 145. Poslovnika Narodne skupštine. Predstavnik Vlade je takođe prihvatio ovaj amandman. Da li se neko javlja za reč o ovom amandmanu? (Ne.) Stavljam na glasanje ovaj amandman. Za 115, protiv 25, uzdržana dva, nije glasalo 28, od 170 narodnih poslanika. Konstatujem da je Narodna skupština prihvatila ovaj amandman. Na član 43. amandman je podneo narodni poslanik Ištvan Išpanovič. Vlada i Odbor za pravosuđe i upravu su prihvatili ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Na član 43. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li predstavnik podnosilaca amandmana, narodni poslanik Slavoljub Matić, želi reč? (Ne.) Izvolite, reč ima narodni poslanik Zoran M. Nikolić.
Povlačimo amandman na član 43.
Konstatujem da je podnosilac amandmana povukao amandman na član 43. Na član 43. amandman je podneo narodni poslanik Miloš Lukić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? Izvolite, narodni poslanik Miloš Lukić.
(Glasovi - obuhvaćeno je to.) Evo, uvaženo predsedništvo, ministar upravo kaže da je to obuhvaćeno ovom odlukom, a i meni je poznato iz izveštaja da je stav 6. člana 43. takođe brisan, što je bio moj amandman. Nema potrebe dalje obrazlagati.
Konstatujem da je narodni poslanik povukao amandman, s obzirom da je usvojen u amandmanu 3. Odbora za pravosuđe i upravu koji je Skupština prihvatila. Na član 43. amandman su zajedno podneli narodni poslanici: Čedomir Jovanović, Nenad Bogdanović, Milena Milošević, Milan Marković i Dragan Pavlović. Vlada i Odbor za pravosuđe i upravu su prihvatili ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Na član 44. amandmane, u istovetnom tekstu, podnela je grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković i zajedno narodni poslanici Milan Janković i Sreten Mitrović. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li neko od podnosilaca amandmana želi reč?
U članu 44. piše da je predsednik opštine dužan da skupštini opštine ukaže, u roku od 30 dana od dana donošenja opšteg akta, na njegovu suprotnost Ustavu, zakonu i statutu. Skupština opštine dužna je na prvoj sednici da ponovo razmotri i glasa o spornom propisu ili drugom opštem aktu. Jedina praktična posledica ove odredbe jeste da predsednik opštine ima pravo da sazove jednu vanrednu sednicu povodom tog slučaja. Sve ostalo, čini nam se, veoma je nelogično, jer nema svrhu niti se može bilo kakvim vetom smatrati zahtev za ponovno razmatranje propisa koji je već stupio na snagu odlukom skupštine opštine, a to može da ima i ozbiljnije posledice, ako se jedan propis ili akt koji skupština opštine donese vrati na ponovno razmatranje. Postavlja se pitanje šta u tom interegnumu, odnosno šta se u međuvremenu dešava i šta ako skupština opštine promeni svoj akt ili propis. Ko je onda stariji i šta se dešava sa primenom tog propisa u tom međuvremenu. Dakle, jednostavno, čini nam se da ovo nije logično i apelovao bih na poslanike da prihvate ovaj amandman.
Da li se još neko javlja za reč? Reč ima narodni poslanik Tomislav Nikolić, zamenik predsednika poslaničke grupe.
Mislim da predlagač ovog amandmana nije dovoljno detaljno obrazložio amandman. Postoji, naime, još jedan razlog da amandman bude prihvaćen, a to je - potpuna nelogičnost ovog člana. Ako čitate član 43. stav 1. tačku 3, to je pravo predsednika opštine, da predlaže odluke i druge akte koje donosi skupština, kao i način rešavanja pitanja o kojima odlučuje skupština. A onda, u članu 44. predsednik opštine - dužan je da skupštini ukaže u roku od 30 dana od donošenja opšteg akta na njegovu suprotnost Ustavu, zakonu i statutu. On mu predlaže da donese jedan akt, a sada, posle dajete pravo da ukaže da taj akt nije u skladu sa Ustavom, zakonom ili statutom. Zaista ste preterali. Ovo je analogno ovlašćenjima predsednika Republike, koji ima pravo da Skupštini vrati na ponovno razmatranje jedan akt koji je donela i za koji on, odnosno kad mu službe koje mu pomažu u radu ukažu, misli da nije u skladu sa Ustavom. Ali, zaista, nema smisla tako detaljno razrađivati prava predsednika opštine, tim pre što on nema zaista nikakve obaveze ni prema kome u opštini. Nikome ne odgovara za svoj rad, pa u tom slučaju nemojte da mu dajete pravo da komanduje i skupštini opštine. Postoje ministarstva koja su nadležna da utvrde da li su zakoniti akti koje donosi skupština opštine, a doći ćemo do tih članova koje ste nekad, dok ste bili u opoziciji, žestoko napadali, pa govorili da ministarstva tutorišu opštinama. Ostala su ta rešenja i u vašem predlogu zakona. Dakle, postoje ministarstva koja su dužna da vode brigu o zakonitosti i rada skupština opština, tako da to pravo uopšte ne treba dati predsedniku opštine.
Da li još neko želi reč? Izvolite, ima reč ministar Vladan Batić, predstavnik predlagača.
Dame i gospodo narodni poslanici, Vlada prihvata predloženi amandman.
Da li još neko želi reč od ovlašćenih učesnika? (Ne.) Vlada je prihvatila ovaj amandman, ali skupštinski odbori nisu, pa stavljam na glasanje amandman na član 44. Za 141, protiv dva, uzdržana dva, nije glasalo 34, ukupno 179 narodnih poslanika. Konstatujem da je Narodna skupština prihvatila ovaj amandman. Na član 44. amandman je podneo narodni poslanik Ljubomir Kragović. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? Ima reč narodni poslanik Ljubomir Kragović.
Poštovane kolege narodni poslanici, član 44, gde se daje pravo predsedniku opštine da kontroliše rad skupštine opštine i da li su ti akti u saglasnosti sa Ustavom i zakonom i statutom opštine, je još jedno od prevelikih ovlašćenja, koja su ujedno i u koliziji sa članom 43, sa ovlašćenjima koja ima predsednik opštine u odnosu na skupštinu opštine. Ispred SRS podneo sam amandman koji je delimično usvojen i želim da vam kažem da ovaj član treba promeniti i on treba da glasi: "Izvršni odbor za svoj rad odgovara skupštini opštine. Izvršni odbor redovno izveštava skupštinu opštine, po sopstvenoj inicijativi ili na njen zahtev, o izvršavanju odluka i drugih akata skupštine opštine. Izvršni odbor ili pojedini njegovi članovi mogu se razrešiti pre isteka vremena na koje su birani, na obrazložen predlog predsednika izvršnog odbora ili najmanje trećine odbornika, na isti način na koji su i izabrani. Izvršni odbor koji je razrešen, ili je podneo ostavku, ili mu je prestao mandat zbog raspuštanja skupštine usled raspisivanja prevremenih izbora, ostaje na dužnosti do izbora novog izvršnog odbora." Obrazloženje Vlade Republike Srbije je da se ovaj amandman odbija zato što je rešenje ovoga amandmana sadržano u Predlogu zakona, već postojećeg važećeg zakona. To je jedan argument koji "ne pije vodu", jer činjenica je da je danas ovakav ili sličan amandman već usvojen. Ono što je karakteristično za ovaj predlog je to da je većina prisutnih poslanika istakla da je velika mana baš ovog predloga zakona upravo prevelika, predimenzionirana ovlašćenja predsednika opštine, tako da dolazi do situacije u kojoj su skupština opštine, odbornik, sekretar opštine samo dekor u jedinici lokalne samouprave. Ovim amandmanom se pokušava ukazati na jedno rešenje, koje omogućuje da lokalna samouprava bolje funkcioniše, da odbornici imaju uticaja na izvršnu vlast koju biraju i na isti način mogu da je smene, što je demokratičnije i racionalnije za jedinicu lokalne samouprave. Dame i gospodo narodni poslanici, dok mi raspravljamo o amandmanima na Predlog zakona o lokalnoj samoupravi, okupatorska vlast na Kosovu i Metohiji, upravo gašenjem lokalnih samouprava u opštinama Štrpce i Kosovska Mitrovica i nametanjem neke "demokratske multietničke" vlasti, nudi Srbima predsednike opština, šiptarske separatiste i teroriste. Ono što pljačkom, zulumom, terorom, ubistvima, kidnapovanjem, nije uspelo okupatorima, sada kroz navodne demokratske institucije pokušavaju da sprovedu - šiptarsku odluku o etničkom čišćenju Kosova i Metohije. Zahtevamo od Ministarstva pravde i lokalne samouprave da postupi shodno Deklaraciji, koja je usvojena u ovom parlamentu, o nepriznavanju ustavnih okvira za Kosovo i Metohiju, i da zaštiti preostale Srbe na Kosovu i Metohiji tako što će se suprotstaviti nasilnom dovođenju šiptarskih terorista i separatista za predsednika opštine u srpskim sredinama na Kosovu i Metohiji. U suprotnom, Srbi sa Kosova i Metohije smatraće ovu vladu nojevskom vladom koja saginje glavu u pesak pred onim problemima koji su jako veliki i koji tište građane na Kosovu i Metohiji, naročito srpske nacionalnosti.
Da li još neko od ovlašćenih učesnika u raspravi želi reč? Ima reč narodni poslanik Tomislav Nikolić, zamenik predsednika poslaničke grupe.
Dame i gospodo narodni poslanici, Vlada Republike Srbije koja je predlagač, pa i većina stvorena u toku rasprave o Predlogu zakona u Narodnoj skupštini, menjaju polako koncept ovog predloga zakona i rekao bi čovek da ih nije sramota, a ne znam zašto bi ih bila sramota, najradije bi prepisali odluke važećeg Zakona o lokalnoj samoupravi, odredbe koje se tiču rada izabranih organa u skupštini opštine ili skupštini grada. Naime, od jednog rigidnog rešenja po kome je predsednik opštine radio sam, bez kontrole i bez pomoćnika, pričom o izboru nekog kontrolnog organa, došlo se do pomoćnog organa, koji nazvaste opštinskim većem. Mi vam predlažemo da skupština opštine ili skupština grada ima izvršni odbor, da ima vladu, a ne da ima veće čija su prava i obaveze sadržane u samo četiri stava jednog člana; ne da ima pravo da kontroliše opštinsku upravu, rad opštinske uprave, jer šta će onda načelnik uprave da radi, šta će onda da radi predsednik opštine, koji je predložio načelnika uprave; ne da kontroliše zakonitost akata koje donosi skupština, jer za to postoje ministarstva, pa se samo dupliraju funkcije. Mi smo mislili da to treba da bude organ koji će voditi jednu opštinu ili jedan grad, u kome će biti predstavnika skupštinske većine, stvorene glasanjem o izboru predsednika opštine i tog izvršnog odbora,gde će svako voditi računa o tome da rukovođenje zavisi od broja glasova koji može da postigne u skupštini opštine povodom neke odluke. Vi ste to sve najpre zamislili na jedan način, na jedan jako loš način, a onda ste na grub način, amandmanima koje ste pisali samo pola sata, na Predlog zakona koji je pisan godinu dana, od ionako lošeg zakona napravili jednu vreću koja je puna zakrpa. Tek sada će biti svega i svačega u opštini. Tobože, skraćena su prava predsednika opštine, a nisu smanjena. Tobože, uveden je kontrolni mehanizam koji će činiti predstavnici u skupštini, a nije. Kontrolni mehanizam još ima dužnost da pomaže predsedniku opštine u obavljanju poslova iz njegove nadležnosti. Sada čak može da ih proziva zašto mu ne pomažu, sada može predsednik opštine da kaže - sutra u 10,00 opštinsko veće kod mene u kancelariji (vi to zovete kabinet), na kafu i na piće, i još da kaže šta treba da rade. Pa, tu nema kontrole, to su onda pomoćnici. Svako od njih će moći da bude potrčko, koga će zaduživati predsednik opštine da mu nešto uradi, da bi mu pomogao, može da mu kupi prase, da odnese da se uredi prase, može da mu kupi burek. Zaista, rešite, ili hoćete da postoji lokalna samouprava, ili hoćete da postoji Dodž Siti, Tumbston, da imaju svoga gradonačelnika, šerifa, da imaju bandite koji se bore sa tim šerifom, da imaju bandite koji sarađuju sa šerifom.
Da li još neko od ovlašćenih učesnika u raspravi želi reč? (Ne želi.) Ako ne, stavljam amandman na član 44. poslanika Ljubomira Kragovića na glasanje. Za 27, protiv 114, uzdržanih 12, nije glasalo 19, od ukupno 172 narodna poslanika. Konstatujem da Narodna skupština nije prihvatila ovaj amandman. Na član 45. amandmane u istovetnom tekstu podneli su narodni poslanik Tomislav Nikolić i narodni poslanik Slobodan Tomović. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosioci amandmana žele reč? Ima reč narodni poslanik Slobodan Tomović.
Uvaženo predsedništvo, dame i gospodo narodni poslanici, podneo sam amandman na član 45. Predloga zakona o lokalnoj samoupravi. Suština amandmana je da se taj član briše. Dakle, u obrazloženju amandmana nisam imao nameru da polemišem o razlozima zbog kojih može prestati mandat predsedniku opštine. Ti razlozi, kada bi se pojedinačno raspravljali, možda imaju rezona i možda tako nešto može i da prođe. Ali, suština amandmana jeste da mi mislimo da nosilac izvršne vlasti u opštini treba da bude izvršni odbor, a ne predsednik opštine. Dakle, iz tih razloga, polazeći od činjenice da ne treba da postoji kao organ opštine i predsednik opštine, predložili smo da se taj član briše. Želim da kažem da je gotovo neshvatljivo da predlagač na jednoj strani želi da zakonom o lokalnoj samoupravi inauguriše demokratizaciju, decentralizaciju, itd. (ako toga uopšte ima u tom zakonu), a na drugoj strani, na jednom mestu stavlja tačku i kaže - ovde ćemo svu vlast ili značajna ovlašćenja dati jednom pojedincu. Čini se da i stepen razvoja društvene svesti, pa čak i pojedinačne, nije ovoga trenutka takav da se tako nešto može uraditi bez posledica. To je bio razlog što smo mi predložili to što smo predložili, a izgleda da je i predlagač video da je, ipak, u samom predlogu zakona napravio grešku. To zaključujem na osnovu pokušaja da se sada ispravi to što može da se ispravi, pa da se onda predsedniku opštine daju i neki kontrolni organi itd. Mislim da to nije dobro. Dakle, mislim da, ako je već rešenje neadekvatno, onda se pokušajima da se ono popravi samo još više derogira i tako doneto rešenje. Konačno, od takvog rešenja ne može ništa drugo nastati nego hermafrodit, znate već ono - ima jedan i drugi organ, a ne može da koristi adekvatno ni jedan ni drugi. Zbog toga mislimo da bi pravo rešenje bilo da se prihvati naš predlog i da se u zakonu ukine, kao organ, predsednik opštine.
Da li još neko želi reč? (Da.) Reč ima narodni poslanik Tomislav Nikolić, kao podnosilac amandmana.
Dame i gospodo narodni poslanici, sledeći koncept lokalne samouprave koji je u skladu sa programom SRS,predložili smo brisanje ovog člana. Očigledno je da taj amandman nećete prihvatiti, ali vas sada upućujem na potrebu za još jednim amandmanom, koji bi mogao da napiše predlagač zakona ili ovaj "odbor Telekoma". Naime, u članu 45. stav 4. predlažete da Vlada Republike Srbije može da podnese predlog za opoziv predsednika opštine, ukoliko oceni da se povereni poslovi ne obavljaju u skladu sa zakonom. Amandmanom kojim ste ustanovili opštinsko veće, u članu 45b stav 1. tačka 2): "Opštinsko veće vrši nadzor nad radom opštinske uprave, poništava ili ukida akte opštinske uprave, koji nisu u skladu sa zakonom, statutom i drugim opštim aktom ili odlukom koju donosi skupština opštine". Sad predsednik opštine uopšte više nema obaveza, nema odgovornosti ako skupština opštine donosi akte koji nisu u skladu sa zakonom. Po tom osnovu, po amandmanu koji ste usvojili, Vlada Republike Srbije više ne može da proziva predsednika opštine zato što se povereni poslovi ne obavljaju u skladu sa zakonom, nego opštinsko veće. Zakonom ste poverili opštinskom veću da vrši kontrolu nad zakonitošću donetih akata koje donosi skupština opštine. I ono malo mogućnosti Vladi Republike Srbije da podnese barem predlog za opoziv predsednika opštine ukinuli ste članom 45, amandmanom koji je podneo "odbor Telekoma". Inače, ako već ne može bolje, ima tu amandman jednog narodnog poslanika koji predviđa mogućnost da skupština jedinice lokalne samouprave pokrene pred Vrhovnim sudom Srbije postupak za razrešenje predsednika opštine, ukoliko on svoje poslove ne obavlja u skladu sa zakonom. Toliko široko ste predvideli zakonom njegova ovlašćenja da ćepraktično, sve što bude uradio biti u skladu sa zakonom. Ali, mogao bi da ostane privid da Skupština pokušava sve da vrati u zakonske norme. Mislim da je na tom amandmanu narodnog poslanika, koji predviđa da većina odbornika na sednici pokrene zahtev pred Vrhovnim sudom, trebalo da radi Odbor za pravosuđe i da ga, uz neke korekcije, predloži Narodnoj skupštini da ga prihvati. Inače, ovako zaista nema smisla. Nema smisla da imate predsednika opštine koji će biti odgovoran za nešto što nije njegova nadležnost. Želeo bih da on ima ogromnu odgovornost, a ne samo ogromna prava. (Predsedavajuća: Tri minuta 30 sekundi.) Ali, ovim zakonom to niste ustanovili.
Reč ima narodni poslanik Čedomir Jovanović, predsednik poslaničke grupe DOS.
Gospođo Čomić, poštovano predsedništvo, dame i gospodo narodni poslanici, mislim da smo mi rešili ova pitanja amandmanima koje je Odbor usvojio na zahtev poslaničkog kluba DOS, odnosno DSS i predstavnika resornog ministarstva. Dakle, brišu se tačke 6) i 7) člana 43, kojima se preciziraju obaveze predsednika opštine, odnosno njegova prava. To je tačka 6) u kojoj se govori o nadležnostima u procesu rešavanja upravnog postupka u drugom stepenu o pravima i dužnostima građana, preduzeća i ustanova i drugih organizacija iz izvršnog delokruga opštine. Te nadležnosti se prenose na opštinsko veće. Što se tiče poverenih poslova iz okvira prava i dužnosti Republike, ti povereni poslovi ostaju kao nadležnost predsednika opštine i oni se ničim ne mogu podvesti pod član 45a, kojim se preciziraju nadležnosti i prava opštinskog veća. Opštinsko veće je drugostepeni organ koji usklađuje ostvarenje funkcije predsednika opštine i skupštine opštine. Dakle, tu nema prostora za ovakvu vrstu opasnosti koja bi se, eventualno, mogla ukazati ukoliko bismo na opštinsko veće preneli nadležnosti koje ostaju vezane za predsednika opštine. Zapravo se samo radi o balansu između jedne veoma značajne funkcije koja predstavlja novinu u organizaciji sistema lokalne samouprave i odbornika koji moraju da zadrže izvesnu dozu kontrole nad procesom rada u okviru lokalne samouprave. Takve su naše želje i mi smo to uradili kroz ovo, ne suspendujući prava ni jedne ni druge strane.
Da li još neko od ovlašćenih učesnika želi reč? (Ne.) Stavljam na glasanje amandman na član 45. Za 42, protiv 110, uzdržan jedan, nije glasao 21, od ukupno 174 narodna poslanika. Konstatujem da Narodna skupština nije prihvatila ovaj amandman. Na član 45. amandman je podneo narodni poslanik Išpanovič Ištvan. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li podnosilac amandmana želi reč? (Da.) Reč ima narodni poslanik Išpanovič Ištvan.
Poštovano predsedništvo, dame i gospodo narodni poslanici, ovde je juče i danas bilo reči o tome da predsednik opštine ima prevelika ovlašćenja i da njegovo razrešenje praktično nije moguće. Na osnovu iskustava iz drugih zakonodavstava i prakse drugih zemalja dao sam jedan predlog. Jako mi je žao što ovaj amandman Vlada nije prihvatila. Ubeđen sam da će među prvim izmenama ovog zakona biti usvajanje ovog amandmana, nažalost kasnije. Kada dolazi do potrebe da se predsednik opštine razreši: jedan slučaj je kada nastanu takva razmimoilaženja između predsednika opštine i skupštine oštine, praktično rad skupštiine opštine je paralisan; drugi razlog je kada predsednik opštine radi nezakonito. Ovaj drugi razlog je već malo pre gospodin Nikolić pokušao obrazložiti, a ja mu se zahvaljujem na tome. Mislim da je jedini način da se utvrdi da predsednik opštine radi nezakonito, sudski postupak. Prethodno, kada dođe dorazmimoizlaženja između predsednika opštine kao izvršnog organa i skupštine opštine kao predstavničkog organa postoji jedno veoma jednostavno rešenje koje je poznato mnogim zemljama: skupština opštine jednostavno većinom od svih glasova odbornika donosi odluku o svom raspuštanju. Istovremeno, tim raspuštanjem prestaje i mandat predsednika opštine. Tada se ide na nove izbore, jer na taj način se omogućava da skupština opštine ponovo radi normalno, bira se ponovo i predsednik opštine i skupštine opštine. Mislim da je sadašnje rešenje u zakonu, dase ide putem izbora odnosno glasanja za opoziv predsednika opštine, veoma loše rešenje. Naime, ne znam da li će to biti potrebno, pošto nemamo izborni zakon koji prati ovaj zakon, da li će sa 10% glasova moći da se razreši predsednik opštine, da li treba kvalifikovana većina, na koji način će se razrešiti. Izabraće ga 50% birača, a posle će ga 10% birača razrešiti. Ne vidim tu mogućnost. Ako se odredi kvalifikovana većina, da mora bar 50% birača da učestvuje prilikom opoziva predsednika opštine, plašim se da nikada nijedan predsednik opštine neće biti razrešen. Želim vam da ovo profunkcioniše, ali ubeđen sam da ćete, nakon prvih pokušaja, predložiti izmenu zakona. Hvala lepo.
Da li još neko od ovlašćenih učesnika u raspravi želi reč? (Ne.) Stavljam amandman na glasanje. Za 31, protiv 109, uzdržana četiri, nije glasao 31, od ukupno 175 prisutnih narodnih poslanika. Konstatujem da Narodna skupština nije prihvatila ovaj amandman. Na član 45. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li neko od ovlašćenih učesnika želi reč? (Da.) Narodni poslanik Milutin Prodanović.
Dame i gospodo narodni izabranici, u članu 45. se definiše kako predsedniku opštine prestaje mandat pre isteka vremena na koje je biran i ovde u Predlogu zakona predviđa se da predsedniku opštine prestaje mandat kada podnese ostavku, kada bude osuđen na bezuslovnu kaznu zatvora od najmanje šest meseci i opozivom izbora. Naime, ovaj predlog ne uređuje sve razloge zbog kojih može prestati mandat predsednika opštine, a što može uneti jednu pravnu nesigurnost. DSS u ovom amandmanu, koji je dat taksativno, navodi u šest odnosno sedam tačaka sve razloge zbog kojih predsedniku opštine može prestati funkcija pre isteka vremena na koje je izabran i upućuje na posebne razloge prestanka mandata koji su predmet ostalih amandmana. Prestanak mandata predsednika opštine utvrđuje ministarstvo nadležno za lokalnu samoupravu, a skupština opštine na osnovu akta ministarstva konstatuje prestanak mandata. Izuzetak se odnosi na prestanak mandata zbog podnete ostavke i na druge slučajeve koji nisu izričito propisani amandmanom. Predloženim rešenjem štiti se integritet predsednika opštine koji je izabran neposredno od građana opštine, ali izbegava mogućnost da skupština opštine, tačnije skupštinska većina pokreće postupak za razrešenje predsednika ili opstruira prestanak njegovog mandata. Odluku donosi treći i neutralan organ republičkog ranga. Posledica prestanka mandata predsednika opštine pre vremena na koje je biran jeste i to da predsednik Narodne skupštine raspisuje izbore za novog predsednika, a u roku od 15 dana od dana prestanka mandata prethodnog predsednika. Izuzetak postoji samo kada je do isteka mandata predsednika opštine ostalo manje od šest meseci, kada se izbori ne raspisuju, jer bi mandat novog predsednika opštine trajao neznatno. Pozivam sve kolege da glasaju za ovaj amandman. Hvala.
Da li još neko od ovlašćenih učesnika želi reč? (Da.) Reč ima narodni poslanik Čedomir Jovanović, predsednik poslaničke grupe DOS.
Gospođo Čomić, poštovano predsedništvo, dame i gospodo narodni poslanici, ovde je zaista reč o preciznom definisanju okolnosti pod kojima se predsednik opštine može razrešiti. S obzirom da smo mi prethodno usvojili amandman kojim je inaugurisan član 45a, usvajanjem ovog predloga DSS-a mi bi zapravo preklopili članove zakona. Zbog toga će biti potrebno da se naknadno organizuje sednica Odbora za pravosuđe, kako bi se došlo do te korekcije. Inače, za nas je ovaj amandman prihvatljiv, jer on lišava i lokalnu samoupravu i svakoga od nas ovde, odgovornosti koja bi pratila eventualno neusklađenost zakona sa realnim životom. Dakle, treba prihvatiti ovaj predlog, ali potom će Odbor za pravosuđe morati da se sastane, koriguje i potom mi još jedanput da glasamo, da bismo dobili konačnu verziju zakona. Ovo je samo precizna definicija i usklađivanje sa ovim idejama koje su iskazane u zakonu.
Reč ima narodni poslanik Tomislav Nikolić, zamenik predsednika poslaničke grupe.
Ovako izgleda rasprava kada se vi dogovarate u toku same sednice hoćete li glasati za Predlog zakona ili ne, pa sada treba prihvatiti amandmane nekog drugog. Pošto ne odgovaraju uopšte ni koncepciji zakona, ni nekim drugim amandmanima, mi ćemo ponovo da čekamo izveštaj Odbora za pravosuđe i usvajanje zakona će teći unedogled. Zaista je neshvatljivo [[žagor u sali]] , nemojte, neshvatljivo je. Vi sada utvrđujete na koji će način biti opozvan predsednik opštine, a uopšte nam niko ne reče na koji način će biti izabran.Sada će njegov izbor biti regulisan nekim zakonom koji ćemo doneti ko zna kada, a sve ovde utvrđujete kako će biti opozvan. Naravno, pretpostavljam da neće moći ni da bude izabran, ako nema prebivalište na teritoriji opštine na kojoj se kandiduje. Naravno da će tamo u tom zakonu biti predviđen i razlog za prestanak mandata. Otkud u ovom zakonu o lokalnoj samoupravi razlozi za prestanak mandata predsednika opštine, a ne znamo ni kada će biti biran, ni kako će biti biran i kojom će većinom biti biran, ni kako će biti razrešen, ukoliko zaista birači budu rešavali o tome hoće li neko i dalje da bude predsednik opštine ili ne. I, na kraju krajeva, ako je u pitanju lokalna samouprava, otkud sada da prihvatite amandman da razloge za prestanak mandata utvrdi ministarstvo nadležno za poslove lokalne samouprave. Kud sad upletoste ministarstvo lokalne samouprave koje će utvrđivati razloge za prestanak mandata predsednika opštine. Nemojte, ako treba, predložite da pređemo na neku drugu tačku dnevnog reda. Sedite, dogovorite se, sazovite te vaše odbore koji tobož nešto rade, napravite nam ovde jedan predlog zakona koji će moći da se primenjuje, pa makar da smo mi srpski radikali protiv takve koncepcije, ali bismo želeli da vidimo koncepciju protiv koje smo. Taman krenemo da se borimo protiv jedne koncepcije, vi prihvatite neke amandmane kojima se nešto menja. Zaista ovo deluje jako neozbiljno, a doći ćemo do poslednje stranice Predloga zakona u kojoj su prelazne i završne odredbe, gde će se potpuno pokazati neozbiljnost i predlagača i vas koji sada ovde u hodu menjate Predlog zakona i predstavljate ili Vladu ili skupštinsku većinu.
Replika, narodni poslanik Čedomir Jovanović, osnov je pogrešno tumačenje.
Samo kratko pojašnjenje, pošto je očigledno pogrešno protumačena naša ideja. Ministarstvo za lokalnu samoupravu mora da utvrdi da su ispunjeni zakonom utvrđeni razlozi za prestanak mandata. Ono se ne bavi političkim ambijentom u kome može doći do razrešenja predsednika opštine, nego zapravo daje potvrdu da su ispunjeni zakonom utvrđeni preduslovi za razrešenje. O tome se radi i ni o čemu drugom. Što se tiče našeg rada, on je javan, mislim da nema ničeg spornog u tome. Jedini očigledan problem je zapravo proistekao iz činjenice da smo mi usvojili amandman sa dva identična titulara.
Narodni poslanik Tomislav Nikolić, po Poslovniku.
Naravno, trebalo bi da imam pravo na repliku, ničim nisam izazvao repliku, ali, evo, koristim pravo na prijavljivanje povrede Poslovnika. Nisam prigovorio zašto se ministarstvu daje pravo da utvrdi da može da prestane mandat predsedniku opštine, to je prigovorila Vlada Republike Srbije, odbijajući ovaj amandman. Vlada Republike Srbije je rekla da ne može ministarstvu za lokalnu samoupravu da se poveri da utvrđuje razloge za prestanak mandata predsednika opštine.
Da li želite da se glasa o povredi Poslovnika? (Ne.) Mislim da je argumentacija jasna i ne radi se ni o čemu drugom, nego o pogrešnom tumačenju argumentacije i jednog i drugog narodnog poslanika i mislim da je bila korisna i jedna i druga replika. Da li se još neko od ovlašćenih učesnika javlja za reč? (Ne.) Stavljam na glasanje amandman na član 45. grupe poslanika. Za 90, protiv 40, uzdržanih 15, nije glasalo 30, ukupno 175 narodnih poslanika. Konstatujem da je Narodna skupština prihvatila amandman na član 45. grupe poslanika, koji će proizvesti intervenciju Odbora za pravosuđe, a po Poslovniku Narodne skupštine. Na član 45. amandman, sa ispravkom, podneo je narodni poslanik Novica Đurašković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li podnosilac amandmana želi reč? (Da.)
Gospođo predsedavajuća, dame i gospodo narodni poslanici, juče i danas je Skupština, uz aminovanje Vlade kao predlagača, prihvatila izvestan broj amandmana koji, po meni, suštinski menjaju zakon, tako da su i amandmani Lige socijaldemokrata Vojvodine i Reformista Vojvodine postali bespredmetni. U raspravi u načelu govorio sam o tome: radi seprvo o imovini lokalne samouprave, zatim o nadležnostima predsednika skupštine opštine. Ovaj amandman više nema smisla i ja ga povlačim. Hvala.
Narodni poslanik je povukao amandman, čime je on prestao da bude predmet rasprave u pojedinostima. Na član 45. amandman je podneo narodni poslanik Živko Selaković. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? (Da.)
Gospođo predsedavajuća, dame i gospodo narodni poslanici, poslanička grupa SSJ u načelu nije glasala za ovaj predlog zakona, pa je sa preko 20 svojih amandmana pokušala da doprinose u njegovom poboljšanju. Tako je i na član 45. poslanička grupa SSJ stavila jedan amandman koji glasi u članu 45. stav 4. Predloga zakona posle reči "broja odbornika" umesto zapete stavlja se tačka, a reči "odnosno Vlada Republike Srbije ukoliko oceni da se povereni poslovi ne obavljaju u skladu sa zakonom" brišu se. Evo i obrazloženja ovog predloga amandmana. S obzirom da se predsednik opštine bira neposrednim i tajnim glasanjem od strane birača na izborima, ne može se dati ovlašćenje Vladi Republike Srbije da predlaže opoziv predsednika opštine, ako paušalno oceni da poverene poslove ne obavlja u skladu sa zakonom. Ovo tim pre što se, prema članu 42. Predloga zakona, način izbora i prestanka mandata predsednika opštine, pre isteka vremena na koje je izabran, uređuje zakonom, koji će tek biti donet. Znači, to pitanje je ovim rešenjem prejudicirano, to jest preuranjeno. Obzirom da je već bila velika polemika oko ovog člana 45, poslanička grupa SSJ je tu jedinstvena kada je u pitanju izbor predsednika opštine. Predsednika opštine biraju građani neposredno, to nije ništa sporno, ali način pokretanja postupka za prestanak mandata je malo čudan. Šta to znači ako Vlada oceni da on ne ispunjava nekakve uslove, ne poštuje zakone i tome slično. Znači, ovo je sasvim bespotrebno, a mi svi dobro znamo, nije ministar pravde tu, kome je to pogotovu poznatije nego ostalim poslanicima, da lice koje je izabrano, a u ovom slučaju predsednika opštine, mogu samo građani i razrešiti. Znači, stav je poslaničke grupe, zbog toga je predložila ovaj amandman, da se ovo briše, jer smatramo da tu Vlada ne može odlučivati pošto ona ne bira predsednika opštine. Hvala.
Da li se još neko javlja za reč? (Da.) Narodni poslanik Tomislav Nikolić, zamenik predsednika poslaničke grupe SRS:
Poslanička grupa SRS ne može da prihvati ovaj amandman zato što je potpuno van koncepta koji mi zastupamo u toku ove rasprave o Predlogu zakona o lokalnoj samoupravi. Mi bismo želeli da se ustanovi još više situacija u kojima može da se pokrene postupak za razrešenje predsednika opštine, a ne da čak i Vladu Republike Srbije lišimo prava da pokrene, odnosno da podnese predlog za njegov opoziv. Nemojte da odvajate izbor predsednika opštine od izbora odbornika. I jedni i drugi biraju se na tajnim neposrednim izborima i jedne i druge biraju građani. Vlada Republike Srbije ima pravo da raspusti skupštinu jedne opštine ili grada, ukoliko oceni da postoje uslovi za to: tri meseca nije održana sednica; donet je akt koji nije uskladu sa Ustavom itd. Zašto onda ne bi mogla da podnese predlog? Ja sam čak za to da može da smeni predsednika opštine koji poverene poslove ne obavlja kako treba. Naime, kako sam shvatio, ne kažem, nisam ni ja baš mnogo sposoban da shvatam, ali toliko koliko sam sposoban sve teže shvatam šta će na kraju ostati napisano u tekstu. Kako sam shvatio predstavnika većine, ostaje predsedniku opštine dužnost da se stara o izvršavanju poverenih poslova. Znači, poslove koje mu je Vlada Republike Srbije poverila, ako se on o njima stara, za njih ima i odgovornost. Ne može da se izbriše ta odgovornost. Mislim da je malo da se predloži da se birači izjašnjavaju o tome; ako je potpuno jasno, tu bi trebalo umešati jedan od sudova, koji bi ustanovio da on poverene poslove ne obavlja u skladu sa zakonom i to bi automatski značilo njegovo razrešnje. Predsednik skupštine preuzima njegovu funkciju, a birači se pozivaju na nove izbore na kojima će odlučiti ko će biti predsednik opštine. Molim predsednika Narodne skupštine da, u skladu sa članom 139. stav 1. Poslovnika, Narodna skupština zastane sa usvajanjem Predloga zakona i da zatraži da Zakonodavni odbor, u saradnji sa matičnim odborom, ovog puta Odborom za pravosuđe i upravu, konačno dostavi te amandmane, da jednom znamo o čemu se radi. Mi sada raspravljamo o amandmanima na član 45, za koji je sasvim izvesno da će potpuno drugačije da izgleda kada stignu amandmani Odbora za pravosuđe i sva je ova priča deplasirana. Vodite nas na slepi kolosek da raspravljamo o nečemu što uopšte više nije Predlog zakona, znamo da neće biti predlog zakona, a to što dođe kao predlog, o njemu nećemo imati više mogućnosti uopšte da se izjašnjavamo. Prihvatila ga Vlada, predložio odbor, postaje sastavni deo predloga zakona. U minut pred usvajanje zakona neki član zakona postaje sastavni deo predloga zakona. Skupština je ovde samo pozorište. Možda sam prekoračio, a vidim da vas neki od poslanika koji samo spavaju u klupama opominju da sam prekoračio. Izađite gospodine za govornicu, govorite 15 minuta i niko vam od radikala neće prebaciti.
Pozivanje na član 139. stav 1. Poslovnika govori o tome da Narodna skupština, ako usvoji više amandmana, može zastati sa usvajanjem predloga u celini i zatražiti od Zakonodavnog odbora da u saradnji sa predlagačem zakona izvrši pravnu-tehniču redakciju teksta predloga zakona, odnosno zatražiti od nadležnog odbora da usaglasi usvojene amandmane međusobno i sa tekstom predloga zakona. Pozivate se na situaciju koja se već dogodila i zbog toga što nismo imali izveštaj Zakonodavnog odbora, Skupština se izjašnjavala o amandmanima koje je po članu 145. podneo Odbor za pravosuđe i upravu. Da je bilo drugačije Skupština se ne bi izjašnjavala, nego konstatovala da su, uz izveštaj Zakonodavnog odbora i Odbora za pravosuđe, predloženi amandmani, usaglašeni u međusobnom odnosu, postali sastavni deo zakona, tako da nema potrebe da Skupština zastane sa usvajanjem ovog zakona. Da li se još neko javlja za reč? (Ne.) Stavljam na glasanje amandman na član 45, koji je podneo narodni poslanik Živko Selaković i molim narodne poslanike da se izjasne. Za 9, protiv 117, uzdržana dva, nije glasalo 39, od 167 narodnih poslanika. Konstatujem da Narodna skupština nije prihvatila ovaj amandman. Predlog da se posle člana 45. dodaju dva nova člana 45a. i 45b. Amandman da se posle člana 45. dodaju dva nova člana 45a. i 45b. podneo je Odbor za pravosuđe i upravu, na osnovu člana 145. Poslovnika Narodne skupštine. Materijal ovog odbora su narodni poslanici dobili u toku današnje sednice. Da li neko od ovlašćenih učesnika u raspravi želi reč? (Ne.) Stavljam na glasanje amandamn. Za 95, protiv 32, uzdržanih 9, nije glasalo 27, od 163 narodna poslanika. Konstatujem da je Narodna skupština prihvatila ovaj amandman. Predlog da se posle člana 45. dodaju novi članovi 45a. i 45b. Narodni poslanici Čedomir Jovanović, Nenad Bogdanović, Milena Milošević, Milan Marković i Dragan Pavlović podneli su zajedno amandman kojim predlažu da se posle člana 45. dodaju novi članovi 45a. i 45b. Vlada je prihvatila ovaj amandman, Odbor za pravosuđe i upravu nije prihvatio ovaj amandman, a Zakonodavni odbor smatra da je amandman pravno moguć. Da li podnosilac amandmana želi reč? (Ne.) Da li neko drugi od ovlašćenih učesnika u raspravi želi reč? (Ne.) Stavljam na glasanje amandman. Za četiri, protiv 126, uzdržanih 6, nije glasalo 25, od 161 narodnog poslanika. Konstatujem da Narodna skupština nije prihvatila amandman grupe poslanika. Predlog da se posle člana 45. doda novi član 45a. Grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković podnela je amandman kojim predlaže da se posle člana 45. doda novi član 45a. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Podnosilac amandmana povlači amandman, čime prestaje da bude predmet rasprave. Narodni poslanik Tomislav Nikolić, povreda Poslovnika.
Ovo više nema smisla. Dobro, možda ima smisla, o kome se radi možda i ima smisla. Naime, poslanici koji pripadaju poslaničkoj grupi DSS podneli su amandman na član 45. i o njemu smo već raspravljali. Sada vam podnose amandmane kojima se iza člana 45. dodaju članovi 45a, 45b, 45v, 45g, 45d, 45đ, 45ž. itd. Da li vi znate Poslovnik Narodne skupštine Republike Srbije? Na koji to oni član Predloga zakona podnose amandman? Na član 45? Tu mogu samo jedan amandman da daju i o tome smo već raspravljali. Kako ste rigorozni, kako je sekretar Skupštine rigorozan kada poslanici Srpske radikalne stranke pišu amandmane, kako nam traži verifikaciju potpisa na amandmane koje donesemo u zakonskom roku, a sada svojoj poslaničkoj grupi 7 amandmana mimo člana 45. zakona dodaje. Gde ovo još ima, pa sada mi recite da ima smisla.
Procedura podnošenja amandmana, narodni poslanik je ispravno primetio, je da se na jedan član zakona može podneti samo jedan amandman. Za tumačenje je - da li se dodavanje novog člana tretira kao podnošenje amandmana na isti član ili na sledeći; što se mene tiče to je greška u proceduri; u obavezi ste bili da na početku pretresa u pojedinostima eventualno ukažete na ono što smatrate greškom u proceduri. Da li želite da se glasa o poverdi Poslovnika? (Tomislav Nikolić, sa mesta: Da, neka se bar jednom glasa.) Molim narodne poslanike da se izjasne o povredi Poslovnika u proceduri podnošenja amandmana. Za 42, protiv 77, uzdržanih 8, nije glasalo 30, od 157 narodnih poslanika. Konstatujem da je Narodna skupština utvrdila da nije bilo kršenja Poslovnika, na koje je ukazao narodni poslanik Tomislav Nikolić. Grupa poslanika je povukla amandman. [[Komentari iz sale se ne čuju.]] Da nema poštovanja ove narodne skupštine moglo bi da se da tumačenje da narodni poslanici povlače amandman iz procedure baš iz tih razloga, ali poštujući intervenciju narodnog poslanika glasali smo o povredi Poslovnika. Predlog da se posle člana 45b doda novi odeljak čiji je naslov 3.1.3. Opštinski savet. Grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubovića, Slavoljub Matić, Milutin Prodanović i Petar Cvetković podnela je amandman kojim predlaže da se posle člana 45b doda novi odeljak čiji je naslov 3.1.3. Opštinski savet. Da li neko od ovlašćenih učesnika želi reč? Podnosilac amandmana povlači amandman, čime on prestaje da bude predmet rasprave u pojedinostima. Predlog da se posle novog odeljka 3.1.3. doda novi član 45v. Grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubovića, Slavoljub Matić, Milutin Prodanović i Petar Cvetković podnela je amandman kojim predlaže da se posle novog odeljka 3.1.3. doda novi član 45v. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Da li neko od ovlašćenih učesnika želi reč? (Ne.) Poslanik Slavoljub Matić kaže da je podnosilac amandmana povukao amandman. Podnosilac amandmana povlači amandman, čime on prestaje da bude predmet rasprave u pojedinostima. Predlog da se posle člana 45v doda novi član 45.g. Grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubovića, Slavoljub Matić, Milutin Prodanović i Petar Cvetković podnela je amandman kojim predlaže da se posle člana 45v doda novi član 45g. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Da li neko od ovlašćenih učesnika želi reč? (Ne.) Podnosilac amandmana povlači amandman, čime on prestaje da bude predmet rasprave u pojedinostima. Predlog da se posle člana 45g doda novi član 45d. Grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubovića, Slavoljub Matić, Milutin Prodanović i Petar Cvetković podnela je amandman kojim predlaže da se posle član 45g doda novi član 45d. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Da li neko od ovlašćenih učesnika želi reč? (Ne.) Podnosilac amandmana povlači amandman, čime on prestaje da bude predmet rasprave u pojedinostima. Predlog da se posle člana 45d doda novi član 45đ. Grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubovića, Slavoljub Matić, Milutin Prodanović i Petar Cvetković podnela je amandman kojim predlaže da se posle član 45d doda novi član 45đ. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Da li neko od ovlašćenih učesnika želi reč? (Ne.) Podnosilac amandmana povlači amandman, čime on prestaje da bude predmet rasprave u pojedinostima. Na član 46. amandman je podneo Odbor za pravosuđe i upravu, na osnovu člana 145. Poslovnika Narodne skupštine. Da li neko od ovlašćenih učesnika želi reč? (Ne.) Vlada je prihvatila predlog Odbora za pravosuđe i upravu. Stavljam na glasanje ovaj amandman. Za 94, protiv 35, uzdržanih 6, nije glasalo 20, ukupno 155 narodnih poslanika. Konstatujem da je Narodna skupština prihvatila ovaj amandman. Na član 46. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubovića, Slavoljub Matić, Milutin Prodanović i Petar Cvetković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Da li podnosilac amandmana želi reč? (Ne.) Podnosioci amandmana povlače amandman, čime on prestaje da bude predmet rasprave. Na član 46. amandman je podneo narodni poslanik Veroljub Arsić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? Izvolite, ima reč narodni poslanik Veroljub Arstić.
Dame i gospodo poslanici, član 46. ovog predloga zakona precizira koji su to organi grada. Reč je znači o malo većem obliku lokalne samouprave. U pitanju je grad. Nadležni odbor je podneo amandman takođe na ovaj član. Po Predlogu zakona organi grada su skupština grada i gradonačelnik. U amandmanu koji je podneo nadležni odbor organi grada su skupština grada, gradonačelnik i gradsko veće, a u amandmanu koji sam podneo u ime Srpske radikalne stranke organi grada su - skupština grada, izvršni odbor, gradska uprava i drugi organi utvrđeni statutom grada. Čini mi se da ni sam predlagač zakona, a ni nadležni odbor nisu uzeli u razmatranje i to da se od člana 49. zaključno sa članom 65. govori o opštinskoj upravi, odnosno gradskoj upravi. To se mojim amandmanom sasvim lepo doteruje u zakonski red i precizira se koji su to organi. Znači, predlagač zakona i nadležni odbor predviđaju da postoji organ - gradska uprava, ali ga u svom predlogu zakona kao organ ne formulišu i ne daju. Šta to sada znači? To znači da može, ali i ne mora. Mislim da je takva formulacija zakona vrlo neprecizna i da je predlagač samim tim vrlo neozbiljan u svom predlogu. Što se tiče tvrdoglave upornosti u vezi gradonačelnika tu mogu da kažem da većina u ovoj skupštini, a i predlagač zakona, pa i nadležni odbor, čini mi se, previše gledaju američke filmove i serije i još uvek mi nije jasno zašto se toliko polemiše oko izvršnog odbora, koji bi u stvari bio izvršni organ u vlasti jedne lokalne samouprave. Bilo je ovde poslanika koji su pričali, slobodno mogu da kažem, najveće gluposti, da kolektivni izvršni organ ne može da funkcioniše, da ne može da se utvrdi čija je odgovornost, ko je odgovoran, kako i zašto. Sada postavljam pitanje - zar i Vlada Srbije nije kolektivni izvršni organ? Sasvim se lepo zna, znači, ako nam sudovi nemaju materijala za pisanje, ako sudije ne primaju platu, tu su krivci gospodin ministar pravde i lokalne samouprave i ministar finansija. Ako u državi imamo oblike organizovanog kriminala, i organizovani kriminal, tu je kriv ministar unutrašnjih poslova, a za sve to kriv je uvek predsednik Vlade koji takve ministre drži. Sada meni uopšte nije jasno - znači, na mnogo višem i ozbiljnijem nivou vlasti nego što je lokalna samouprava postoji kolektivni izvršni organ, ali u lokalnoj samoupravi ta ovlašćenja se prenose na gradonačelnika, ili predsednika opštine, pa se postavlja pitanje - ko će onda da sprovodi odluke koje donose gradska uprava, skupština grada i predsednik opštine, odnosno gradonačelnik. Nema izvršnog organa. Podele vlasti mora biti u jednom zakonu. Zato mislim da ovaj amandman u svakom slučaju treba usvojiti.
Da li se još neko od ovlašćenih učesnika u raspravi javlja za reč? (Ne.) Ako ne, stavljam amandman na član 46. na glasanje. Za 30, protiv 103, uzdržanih nema, nije glasalo 17, od ukupno 150 narodnih poslanika. Konstatujem da Narodna skupština nije prihvatila ovaj amandman. Na član 46. amandman je podneo narodni poslanik Branko Ružić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? (Ne.) Da li neko drugi od ovlašćenih učesnika u raspravi želi reč? (Ne.) Ako ne, stavljam amandman na član 46. na glasanje. Za 30, protiv 100, uzdržanih nema, nije glasalo 20, od ukupno 150 narodnih poslanika. Konstatujem da Narodna skupština nije prihvatila ovaj amandman. Na član 47. amandman je podneo Odbor za pravosuđe i upravu, na osnovu člana 145. Poslovnika Narodne skupštine. Da li neko od ovlašćenih učesnika u raspravi želi reč? (Ne.) Ako ne, molim Narodnu skupštinu da se izjasni o amandmanu na član 47. Odbora za pravosuđe i upravu. Za 92, protiv 34, uzdržana tri, nije glasalo 22, od ukupno 151 narodnog poslanika. Konstatujem da je Narodna skupština prihvatila ovaj amandman. Na član 47. amandmane u istovetnom tekstu podneli su narodni poslanik Dragan Čolić i narodni poslanik Branko Ružić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosioci amandmana žele reč? Ima reč narodni poslanik Dragan Čolić.
Dame i gospodo narodni poslanici, u članu 47. stav 2. se briše i osnovna motivacija podnošenja mog amandmana je shvatanje koncepcije organa lokalne samouprave, koju zastupa SRS. Ne može se jednoj ličnosti, gradonačelniku ili predsedniku opštine, prepustiti da inokosno rukovodi, kao izvršni organ, svim poslovima grada, odnosno opštine. To bi značilo da sutra predsednik Vlade treba da obavlja sve funkcije ministara i da nam ministri ne trebaju. To znači da nam nije potrebna Narodna skupština, jer nema instrumenata da kontroliše rad premijera, odnosno nosioca izvršnih poslova. Mi, srpski radikali, smatramo da se predsednik i Vlada moraju birati u parlamentu. Tako se mora birati izvršni odbor skupštine grada, ili opštine. Oni za svoj rad moraju odgovarati poslanicima, odnosno odbornicima. Stav SRS je da predsednik opštine ili gradonačelnik ne mogu biti nosioci takvih ovlašćenja da neposredno odlučuju o svim izvršnim poslovima opštine ili grada, već to moraju biti organi izabrani na skupštini od odbornika, a odbornicima moraju odgovarati za svoj rad. Samo tako će se ostvariti osnovna vrednost i ideja lokalne samouprave - da građani preko svojih izabranih predstavnika uređuju svoje odnose, vrše svoje poslove i zadovoljavaju svoje potrebe, kontrolišu rad organa koje sami biraju i, u zavisnosti od ocene kako obavljaju te poslove, razrešavaju, odnosno daju poverenje tim organima. Ovaj katastrofalni predlog zakona o lokalnoj samoupravi gazi sve demokratske principe. Mi, srpski radikali, smatramo da podela vlasti mora da sadrži zakonodavnu, izvršnu, izvršno-upravnu i sudsku, i one jedna drugu kontrolišu. Zbog nakaradnog shvatanja demokratije od strane DOS-a taj princip nije moguće ostvariti na lokalnom nivou. Funkcije predsednika opštine i gradonačelnika ne doprinose razvoju demokratije, već se uspostavlja predsednički sistem, koji nije dobar ni na nivou države i koji sigurno neće biti dobar na nivou lokalne samouprave. Predsednika opštine nema ko da smeni, opštinska vlada ne postoji, a predsednik opštine, ili gradonačelnik, sam po sebi je vlada. Gde su tu elementarni principi demokratije, ako je predsednik opštine, ili gradonačelnik, kako to reče ministar Batić, lider? Vi DOS-manlije predlažete predsednika opštine, ili gradonačelnika, koji je nedodirljiv, koji nikome ne polaže račune za svoj rad i koga, što je neshvatljivo, što je najgore, skupština ne može da smeni. Iz svih ovih razloga, mi, srpski radikali, pokušavamo da vam ukažemo na sve nedostatke Predloga zakona o lokalnoj samoupravi. Možete da prihvatite, možete da ne prihvatite, da izbegnete odgovornost za usvajanje katastrofalnih zakona, ali odgovornost pred građanima Srbije i pred istorijom nećete moći da izbegnete.
Da li još neko od ovlašćenih učesnika u raspravi želi reč? Ima reč narodni poslanik Žarko Obradović, predstavnik poslaničke grupe.
Poštovano predsedništvo, kolege poslanici, naš kolega Branko Ružić je u ime poslaničke grupe SPS predložio da se briše stav 2. ovog člana, iz razloga što smatramo da je obim i sadržaj poslova koji se obavlja u jednom gradu tolikog opsega da ga objektivno ne može pojedinac ispuniti, objektivno ne može postići sve ono što funkcionisanje grada zahteva. Ako se hipotetički može i tolerisati da u manjim opštinama, u opštinama sa manjim brojem stanovnika, sa manjom strukturom i svim onim što čini sadržaj jedne opštine, jedan inokosni organ eventualno obuhvati sve poslove, odnosno da ih izvrši, mi apsolutno ne verujemo da je u gradovima to moguće, odnosno smatramo da bi u gradovima apsolutno trebalo da postoji jedan kolektivni organ. Mi se, naravno, konceptualno zalažemo za postojanje izvršnog odbora, sa svim onim nadležnostima koje izvršni odbor treba da ima. Mislimo da sa ovim postojećim obimom poslova, koji zakon o lokalnoj samoupravi daje opštinama, jedan kolektivni organ teško postiže da uradi sve ono što ima, a šta će tek biti sa ovim novim nadležnostima koje zakon o lokalnoj samoupravi daje opštinama? Mislimo da je ceo taj obim poslova, koje opštine sada zakonom dobijaju, takvog sadržaja, takvog opsega da se objektivno neće moći ispuniti. Mislim da mi u Beogradu ovaj problem doživljavamo u još jačem intenzitetu nego ostali, jer u gradu koji ima skoro tri miliona stanovnika, koji ima sve ono što Beograd ima, sa 16 opština i sa svim onim što Beograd znači, mislimo da jedna ličnost apsolutno ne može obaviti sve one poslove koje zahteva funkcionisanje Beograda. Sticajem okolnosti ovde, kao kolegu poslanika, imamo i gospodina Bogdanovića, pa je možda on kompetentniji da kaže o tome da li je to moguće postići. Lično ne verujem da ličnost gradonačelnika, ma kako se ona zvala, a sticajem okolnosti tu je sada gospođa Hrustanović, može da zameni ceo izvršni odbor. Poslanička grupa SPS i ja smatramo da izvršni odbor apsolutno treba da postoji, pogotovu je to došlo do izražaja u gradovima. Iz tog razloga smo kao poslanička grupa i predložili da se stav 2. ovog člana zakona briše.
Pogrešno tumačenje, narodni poslanik Nenad Bogdanović. Da podsetim sve narodne poslanike da predsedavajući, po Poslovniku, daje repliku, a da je dobacivanje iz klupa Poslovnikom kažnjivo i nedopustivo.
Biću veoma kratak. Prvo, kada je u pitanju Beograd, ako ste dobro pročitali ovaj zakon, a očigledno da niste, u njemu piše da će se Beograd urediti posebnim zakonom. Prema tome, mislim da će to biti dobro uređeno i prijatno ćete se iznenaditi. Znači, Beograd će imati potpuno posebnu organizaciju, imaće poseban način organizovanja vlasti i to je potpuno normalno. Što se tiče beogradskih opština, one će biti uređene na način kako su sve opštine u Srbiji. Prema tome, ne treba se mnogo brinuti, biće to sve kako treba.
Reč ima narodni poslanik Tomislav Nikolić, zamenik predsednika poslaničke grupe.
Kada biste samo znali koliko se građani Srbije brinu zato što vide kako obavljate poslove koje su vam poverili na izborima. Treba li još bilo kakve argumentacije da vas ubedimo da je nemoguće da sada gradonačelnik obavi poslove koje su ranije radili i predsednik skupštine opštine i izvršni savet. Ako već tvrdite da je to moguće, zašto onda (ako ste moralni i čestiti ljudi) produžavate, ko zna do kog roka, ovaj loš sistem. Ako je zaista jedino pravo rešenje gradonačelnik i skupština opštine koja je potpuno razvlašćena, zašto nam ne kažete - hitno je, bitno je, idemo na izbore idućeg meseca, da biramo te organe koji se predviđaju ovim predlogom zakona. Ako taj do sada važeći zakon nije bio tako dobar, zašto mučite građane Srbije, zašto im ne pružite priliku da uživaju u blagodetima novog zakona. Zašto? Zašto ne prepustite sada jednim aktom toj gospođi Hrustanović da ona vrši sve vaše poslove? Žena je sposobna, imate poverenja u nju, izabrali ste je i već je zovete gradonačelnicom Beograda. Šta će onda izvršni odbor? Zašto ta gradonačelnica ne počne da obavlja poslove predviđene ovim zakonom? Nije tačno. Na dva miliona stanovnika, ubeđivali ste nas, potreban je čak poseban zakon, a sada, odjednom - vršiće gradonačelnik poslove. Nije vam samo Beograd grad. Novi Sad je ogroman grad, a za Novi Sad niste predvideli nikakav dopunski zakon. Bilo da grad ima 500.000 stanovnika ili dva miliona, to je za naše razmere ogroman grad. Da ne pominjem Niš, Kragujevac, Prištinu, nažalost, gde nemamo ingerencije. Možda će neko od vas, ko stiže za minut iz države u državu, stići da obavlja ove poslove sam, ali onda je član 134. Predloga zakona besmislen. Vi nas sada mučite - hitno vanredno zasedanje, ubeđujete nas da ne valja dosadašnji sistem, princip lokalne samouprave, da smo potpuno izvan Evrope, a onda odjednom - to će važiti još dve ili tri godine. Pa, možemo li mi izvan Evrope još dve ili tri godine, ili treba odmah (ako već ovaj zakon predstavlja oslobođenje naroda od tiranije, tutora, birokratije i centralizacije) ovaj zakon da ima amandman pravosudnog ili Zakonodavnog odbora i da se kaže - ili prihvatite naš amandman, ili će se izbori, za organe konstituisane ovim zakonom, obaviti u roku od dva meseca. Onda ću vam verovati da iskreno želite bolje narodu.
Da li se još neko javlja za reč? (Ne.) Stavljam na glasanje amandman. Za 28, protiv 99, uzdržan jedan, nije glasalo 18, od ukupno 146 narodnih poslanika. Konstatujem da Narodna skupština nije prihvatila ovaj amandman. Obaveštavam vas da ćemo nastaviti rad u 15,00 časova, raspravom o amandmanu na član 47, koji je podnela grupa narodnih poslanika, a da će se sednica Odbora za pravosuđe i upravu održati u 14,45 časova u sali 1 u prizemlju.
Dame i gospodo narodni poslanici, molim vas da utvrdimo kvorum radi nastavka sednice. Molim narodne poslanike da zauzmu svoja mesta, da bismo nastavili rad. Konstatujem da imamo kvorum i da možemo nastaviti rad. Na član 47. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Molim predstavnika podnosilaca amandmana, narodnog poslanika Dušana Golubovića da nam obrazloži amandman.
Hvala. DSS povlači amandman, jer je to regulisano amandmanom Odbora za pravosuđe i upravu. Inače, ovo je ujedno i stav DSS-a, znači onaj ključni stav o formiranju opštinskih i gradskih saveta, a u ovom slučaju veća. Naime, ovo je ono što je ključno. Ovim se smanjuju ingerencije gradonačelnika, odnosno predsednika opština. O tome smo se složili. To je bio osnovni cilj DSS-a. Hvala.
Zahvaljujem i konstatujem da je ovaj amandman povučen. Na član 48. amandman je podneo narodni poslanik Goran Cvetanović. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Izvolite, reč ima narodni poslanik Goran Cvetanović.
Dame i gospodo narodni poslanici, član 48. Predloga zakona glasi: "Skupštinu grada sačinjavaju odbornici čiji se broj utvrđuje statutom grada, s tim što njihov broj ne može biti veći od 90". Poslanički klub SRS je podneo amandman da se član 48. menja i da glasi: "Skupštinu grada sačinjavaju odbornici čiji se broj utvrđuje statutom grada, s tim što njihov broj ne može biti manji od 75 niti veći od 100". Sada ću da obrazložim zbog čega je poslanička grupa SRS podnela ovakav amandman. Pre svega, u Predlogu zakona, u članu 29. utvrđen je najveći i najmanji broj odbornika u opštini. Vi znate da je to od 19 do 75 odbornika u opštini. U svakom slučaju, treba to utvrditi zakonom - i najmanji broj odbornika u gradu, kao obliku lokalne samouprave, kao i najveći broj. U tom smislu, SRS je podnela amandman, jer bi bilo nelogično da grad ima manji broj odbornika od opštine. Vi imate, recimo, u Beogradu 110 odbornika, u Nišu 95, u Kragujevcu 91 odbornika. Znači, oni imaju status grada i očigledno je da ovim predlogom, gde piše da broj odbornika ne može biti veći od 90, apsolutno ti gradovi ne mogu da se uklope i očigledno da se amandmanom SRS upravo nalazi celishodnost ovakvog rešenja. Postoji tu i dosta nelogičnosti - recimo, u Leskovcu, odakle dolazim, imamo 75 odbornika, kao opština, bez obzira što verovatno ima opravdanja za toliki broj odbornika, jer sa 163.000 stanovnika opština Leskovac je jedna od najvećih u Srbiji; a sa nekih 144 naselja koja se prostiru na 1.025 kilometara kvadratnih opština Leskovac je jedna odnajrazređenijih opština u Srbiji. Ako pogledate da recimo Novi Sad, koji ima status grada, ima 70 odbornika u Skupštini grada Novog Sada, a da Leskovac ima 75 odbornika, apsolutno je realno rešenje koje se predlažeamandmanom SRS, da upravo svi koji imaju status grada imaju od 75 do 100 odbornika. Na taj način tačno bi se znalo ko ima status opštine, a ko ima status grada. Očigledno da postoji potreba za takvim rešenjima i vi kao narodni poslanici treba da glasate za takav amandman. Mada, nažalost, ministar Batić nije tu, vidim da je već u lokalnim novinama u Leskovcu raspisao neke konkurse za svoju stranku, da se diplomirani pravnici jave Opštinskom odboru u Leskovcu. Očigledno je shvatio da ne može samostalno da obavlja obavezu ministra pravde i lokalne samouprave i da mu je adekvatna pomoć pravnika iz Leskovca i te kako potrebna. Hvala.
Zahvaljujem. Da li se još neko prijavljuje za reč o ovom amandmanu? Izvolite. Narodni poslanik Tomislav Nikolić, zamenik predsednika poslaničke grupe SRS.
Amandmanom na član 48. poslanička grupa SRS samo je htela da otkloni jednu nelogičnost koja proističe iz članova 29. i 48. Naime, definišući opštinu i broj odbornika u skupštini opštine predlagač zakona je rekao da se broj odbornika u skupštini opštine utvrđuje statutom opštine, ali da ne može biti manji od 19, a ni veći od 75. Kada je određivao grad i broj odbornika u skupštini grada, u članu 48, predlagač zakona nije predvideo donju granicu broja odbornika. Rekao je da broj odbornika u gradu ne može biti veći od 90. Postavlja se pitanje - ako je ostavljeno skupštini grada da statutom utvrdi broj odbornika, šta će biti ako skupština grada utvrdi da je broj odbornika u gradu 60, a neka opština utvrdi da je broj odbornika u opštini 75? Zašto neke bivše opštine sada izdvajamo kao gradove? Zato što ima veliki broj stanovnika i na veliki broj stanovnika valjda ide i veliki broj odbornika, da otprilike (naravno, to nikada ne može da bude ravnomerno) isti broj građana u svakoj opštini bira isti broj odbornika. Zato smo mi predvideli donju granicu, jer ako je gornja granica za opštinu 75 odbornika, neka donja granica za grad bude 75 odbornika. Smatramo da je mala razlika od 75 do 90 i da bi trebalo da gradu omogućimo da ima i do 100 odbornika. Ako nas ubeđujete da ima gradova koji imaju veliki broj stanovnika, pa čak i grad Beograd da ima dva miliona stanovnika, a ukoliko poštujete Ustav Srbije, Zakon o gradu Beogradu (izuzev što će u tom zakonu biti određena teritorija grada Beograda) neće moći da određuje broj odbornika u skupštini grada. Sada je sasvim jasno da ni u Skupštini Beograda neće moći da bude više od 90 odbornika. Ako u Leskovcu ima 75 odbornika, uporedite to sa 90 odbornika u gradu Beogradu, nešto tu ne valja.
Zahvaljujem. Da li se još neko prijavljuje za reč o ovom amandmanu? (Ne.) Stavljam na glasanje amandman. Za 37, protiv 126, uzdržanih nema, nije glasalo 16, od ukupno 179 narodnih poslanika. Konstatujem da Narodna skupština nije prihvatila ovaj amandman. Na član 48. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li povlačite? Konstatujem da je predstavnik podnosilaca amandmana povukao amandman na član 48. Narodni poslanici Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković podneli su amandman kojim predlažu da se posle člana 48. doda novi član 48a. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. I ovaj amandman je povučen. Konstatujem da je predstavnik podnosilaca amandmana povukao amandman na član 48. Na član 49. amandman je podneo narodni poslanik Dragoljub Stamenković. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? (Da.)
Dame i gospodo narodni poslanici, predlagač zakona je u članu 49. Predloga zakona predvideo da opštinska uprava priprema nacrte propisa i drugih akata koje donosi skupština opštine i predsednik opštine. U tački 2) - izvršava odluke i druge akte skupštine opštine i predsednika opštine; i sve tako nadalje i uvek - predsednik opštine. Amandmanom koji je podnela SRS, koji ja obrazlažem, predlažemo da opštinska uprava: 1) neposredno izvršava propise i druge akte skupštine opštine i izvršnog odbora; 2) obavlja stručne i druge poslove koje utvrde skupština opštine i izvršni odbor. Dakle, mi uvek afirmišemo uredbu izvršnog odbora, a tražimo da se ingerencije, tj. ovlašćenja predsednika opštine, odnosno gradonačelnika, smanje. Mi smatramo da na ovaj način ističemo i demokratske odnose, značaj demokratije, jer izvršni odbor u svakom trenutku kontrolišu odbornici skupštine opštine, odnosno skupštine grada, a predsednik opštine i gradonačelnik imaju takva ovlašćenja da je praktično nemoguće kontrolisati ih, a ni smeniti ih. Mi smatramo da ovako velika, carska ovlašćenja, pružaju ogromne mogućnosti zloupotrebe takve funkcije i svih ovlašćenja. Neko od poslanika DOS-a je rekao da je to rizik demokratije, da mi unapred ne možemo znati kakav će biti čovek koji na većinskim izborima, voljom svih građana, bude izabran za gradonačelnika. Da, ali i rizik se mora prihvatiti samo u meri dok je opravdan, dok nije tako veliki da može da nanese nepopravljivu štetu. Zamislite samo šta sve može da se desi? Imamo predsednika skupštine opštine koga su izabrali odbornici i koji odgovara odbornicima u skupštini opštine, a on pozove građane - nemojte da plaćate struju; građani ne plaćaju struju i dođu do ogromnih računa; to je bio slučaj u Nišu, saŽivkovićem, sadašnjim ministrom policije, i sada traju svakodnevni protesti u gradu jer su i dugovi toliki da više niko ne može struju ni da plati. Pazite, tada nije imao formalna ovlašćenja, bio je samo prvi među jednakima, izabran od strane odbornika skupštine opštine, a sada postaje gradonačelnik, siguran sam da se takva greška neće ponoviti, ali šta sve može da uradi i kakvu sve štetu može gradu da donese neko drugi sa takvim ovlašćenjima. Zato vas pozivamo da glasanjem za amandman ovlastimo, mada ste vi opredelili da više nemamo izvršnog odbora, da izvršni odbor ima odlučujuću funkciju u vođenju poslova grada i opštine.
Da li se još neko prijavljuje za reč? Narodni poslanik Čedomir Jovanović, predsednik poslaničke grupe DOS, dobro, pravo na repliku.
Zamolio sam predsednika Skupštine da mi dopusti pravo na repliku, s obzirom da je pomenut zamenik predsednika Demokratske stranke, gospodin Živković, osoba koja je četiri godine veoma odgovorno radila posao gradonačelnika, između ostalog je i to doživela, svoju pobedu na izborima 2000. godine, kada je koalicija Demokratske opozicije Srbije osvojila ubeljivu izbornu pobedu. Mislim da problem sa kojim se u ovom trenutku suočavalokalna vlast u Nišu nije partijski problem, to je problem funkcionisanja našeg sistema u kome ljudi nisu bili u stanju da plaćaju račune za struju. Nikada Demokratska stranka nije zagovarala sistem u kojem se nešto može dobiti, a za uzvrat se ništa ne dati. Građanima kojima smo rekli da ne plaćaju račune za električnu struju, rekli smo zašto to da ne čine i oni koji su nas slušali, upravo su oni građani koji si nam dali podršku. Problem Niša će biti rešen, tamo smo sanirali sve posledice sa kojima smo se suočili. Ali mogu vam reći da su u ovom trenutku najveći dužnici na teritoriji Niša lokalne bolnice i svi drugi organi koji se nalaze pod ingerencijom Republike i koji svoje obaveze nisu izmirili u periodu u kome su neki drugi ljudi bili republička vlast. Mislim da na tome ne možemo graditi političke karijere i uspehe jer su to simboli naše nesreće. Elektroprivreda Srbije je najveći dužnik u ovom trenutku na prostoru Republike i kada bismo razgovarali o odgovornosti, onda bismo morali da govorimo na osnovu činjenica i argumenata, a one su poražavajuće i ne priznaju partijske granice. Želim da vas obavestim da je lokalna vlast, u saradnji sa resornim ministarstvom i u saradnji sa poslovnim bankama, našla način da premosti probleme, ne dovodeći u pitanje funkcionisanje sistema i ne tretirajući naše društvo, bar na teritoriji grada Niša, na takav način da se nešto može dobiti, a za uzvrat ništa ne dati.
Nastavljamo raspravu o amandmanima. Za reč se javio narodni poslanik Tomislav Nikolić, zamenik predsednika poslaničke grupe SRS.
Ne znam šta se ovde priča za ovom govornicom, ali znam da je najveći problem u Nišu, da u ostalim gradovima taj problem nije tako izražen, a svi su teško živeli, ali u Nišu, onaj ko je sada na vlasti, pozivao je građane, u vreme dok je bio u opoziciji, da ne plaćaju račune. Pa, gledajte sada, postavlja se sada tu jedan drugi problem: otkud vam pravo da onima koji duguju otpisujete dugove i na taj način kažnjavate sve one koji su plaćali redovno. Zašto svi građani nisu jednaki pred Ustavom i zakonom, zašto nemaju ista prava i obaveze. E, sada govorim o članu 49, o opštinskoj upravi - nema predstavnika Vlade, ali kako se trudi da shvati koliko je loš ovaj predlog zakona, bolje i što nije tu - ali, trebalo bi da reaguju odbori. Trebalo bi predsednik upravnog odbora "Telekoma" da reaguje na član 49. zato što se u njemu pojavljuje nešto što treba otkloniti amandmanom. Naime, u članu 49, ako ga ovako usvojite kako je predloženo od strane Vlade Republike Srbije, piše da opštinska uprava priprema nacrte propisa i drugih akata koje donosi skupština opštine i predsednik opštine. Zaista, u članu 32. skupština opština, u skladu sa zakonom, donosi propise i druga opšta akta, ali predsednik opštine u skladu sa članom 43. uopšte nije ovlašćen da donosi propis. To pravo njemu ovaj zakon ne daje. Kada on nema pravo da donosi propise, onda ne može ni opštinska uprava za njega da priprema propise koje on tobož treba da donese, a ne može da ih donese. To vam je samo znak koliko ste uskladili predlog zakona, iako nije pisanu više ministarstava. Ovo je pripremano u okviru jednog ministarstva i nije se našao neko dovoljno vešt da pročita predlog zakona i da utvrdi ima li nekih nelogičnosti i nekih nesaglasnosti. Nije nam Predlog zakona došao za jedan dan. O njemu se govori u javnosti skoro godinu dana. Trebalo je detaljno da pročitate ovaj predlog zakona. Predsednik skupštine ne donosi propise. Taman posla ako i to bude radio. Šta će vam onda skupština opštine? Ona će biti pravi dekor, da proslavlja dan opštine i da deli neka priznanja privrednicima u opštini. Treba otkloniti ovu nelogičnost. Niste prihvatili izvršni odbor, izmislili ste neko drugo telo, ali barem otklonite one nelogičnosti koje se utvrđuju jednim čitanjem predloga zakona.
Da li se još neko javlja za reč o ovom amandmanu? (Ne.) Stavljam na glasanje amandman. Za 40, protiv 123, uzdržan jedan, nije glasalo 15, od 179 narodnih poslanika. Konstatujem da Narodna skupština nije prihvatila ovaj amandman. Na član 49. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Konstatujem da je predstavnik podnosilaca amandmana povukao amandman na član 49. Na član 50. amandman je podneo narodni poslanik Slobodan Janjić. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Reč ima narodni poslanik Slobodan Janjić.
U članu 50. predlagač zakona je predvideo da se opštinska uprava obrazuje kao jedinstvena služba, a mogu se obrazovati i opštinske uprave za pojedine oblasti u opštinama sa preko 50.000 stanovnika. Svojim amandmanom tražio sam da se ta granica pomeri na 60.000 stanovnika, tako da bi manji broj opština došao u situaciju da stvara preveliku i preglomaznu administraciju, koja je ionako glomazna i opterećuje građane. Vi naravno idete onim putem kojim ste krenuli od prvog dana i želite da promenite sve u ovoj državi, makar to bilo tri puta gore nego što su rešenja koja su trenutno na snazi. Očekujem da u proceduru sada stavite ovaj turistički resurs koji imamo pred Skupštinom, ako dođe do sukoba između opštine Stari Grad i opštine Vračar, da se pobiju oko ovog turističkog resursa, odnosno ove Čedine zebre, jer će sada ekskurzije da dolaze ovde umesto u zološki vrt, da vide Čedinu zebru. Verujem da će sukob biti žestok i voleo bih da se ovo jasno katastarski razgraniči, da ne dođe do sukoba. Mi smo valjda ovde da izbegnemo sukobe. Vi ćete ovde da izglasate da bele krave daju belo mleko, crne krave crno, a gospodin Čeda, koji je ovako bledo-žut, da nije napravio ovu crno belu zebru, a ja kažem da jeste.
Gospodine Janjiću, upozoravam vas da se vratite na temu dnevnog reda, posebno zato što imate dve opomene.
Mislim da je sve ovo u vezi sa lokalnom samoupravom i ove zebre ispred Skupštine, opština Stari grad, opština Vračar, sve je to u vezi sa dnevnim redom.
To možete na konferenciji za štampu, a sada ste dobili reč da pričate o amandmanu na član 50.
Ako vi hoćete da razgovaramo neću da vam okrećem leđa, a vi me pustite da izlažem.
Okrenuli ste leđa narodnim poslanicima. Da li se još neko prijavljuje za reč o ovom amandmanu?Reč ima narodni poslanik Tomislav Nikolić, zamenik predsednika poslaničke grupe SRS.
Dame i gospodo narodni poslanici, zbog javnosti, a i zbog vas koji ne čitate predloge zakona ili ne znate kako je to izgledalo do vas, da vas obavestim zašto smo pisali amandman. Naime, ovakav član postoji i sada u Zakonu o lokalnoj samoupravi, samo što može da se formira više opštinskih uprava za opštine koje imaju više od 60.000 stanovinika. Vi sada predlažete da može da se formira više opštinskih uprava za opštine koje imaju više od 50.000 stanovnika. Postavlja se pitanje zašto. Razumeo bih da sat ide unazad, da se vraćamo u 20. vek, pa u 19. vek i da se sve radi olovkom, da nema nikakve automatske obrade podataka, da nema računara, shvatio bih da treba sve više i više opštinskih činovnika, birokratije i administracije, ali mi smo ušli u 21. vek. Ljudi vode gigante sa 15 do 20 zaposlenih u administraciji, a vi sada, kada se sve modernizuje i kada se posao ubrzava, enormno ubrzava - a o tome smo razgovarali poslanik Sredoje Mihajlov i ja, pre samo 30 godina koliki je bio jedan računar, koliku je prostoriju tražio onaj koji sada stoji na pisaćem stolu - sada kada se došlo do toga vi kažete da ne možemo da postignemo sa opštinskom upravom više od 50.000 stanovnika. Moglo je do pre mesec dana i 60.000 stanovnika, a sada ne može, može samo za 50.000. O čemu se radi? Treba još da zapošljavate po opštinama administraciju. Da nećete prekvalifikaciju radnika iz "Zastave" za opštinsku upravu? Ko će da zaradi novac za te plate? Hoće li zato da rastu takse, porezi, akcize, doprinosi? Ne ide to, nelogično je. Imao bih razumevanja da ispunite ono obećanje koje ste dali da ćete smanjiti broj zaposlenih u državnoj administraciji za 20%, imao bih razumevanja da izađete i kažete - još nismo uspeli, ali ćemo uspeti. Ali, da kažete da ćete povećavati broj zaposlenih u administraciji sada kada više niko od onih koji proizvode i stvaraju nema posla, za to poslanička grupa SRS zaista nema razumevanja.
Da li se još neko javlja za reč o ovom amandmanu? (Ne.) Stavljam na glasanje amandman. Za 45, protiv 119, uzdržanih nema, nije glasalo 23, od 187 narodnih poslanika. Konstatujem da Narodna skupština nije prihvatila ovaj amandman. Na član 51. amandman je podneo narodni poslanik Branislav Blažić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Reč ima narodni poslanik Branislav Blažić.
Dame i gospodo, u cilju brzih reformi hitno i na vanrednoj sednici donosimo zakon koji će se primenjivati za dve i po godine, a možda i nikad. Suština je u koncepciji, jer je bitno da se zadrži ta koncepcija koja je predložena, a sada ovim izmenama i amandmanima mislim da se koncepcija potpuno promenila. Sad ispade da u stvari predlagač i ne zna šta hoće, a prihvatanjem nekih amandmana pokazao je da čak neće ni ono što hoće. To što ima hiljade važnijih stvari, koje bi sada trebalo da budu ovde na dnevnom redu a ne nešto što će biti za dve i po godine primenjivo, to ovde nikoga nije briga. Važno je da se ljulja i da se stiče privid da se nešto i radi. Francuska izreka kaže - što se stvari više menjaju sve više su iste. Ova vlast je čak i to malo izmenila, pa što stvari više menja, imam utisak da je sve gore i gore. Ovde je suština da se insistira, a to je ta koncepcija koja je promenjena, da se zna ko je odgovoran. E, sad se bira predsednik opštine koji će biti odgovoran, ali on nikom neće odgovarati. On jedino, po ingerencijama koje će imati, može da odgovara Bogu i nikom više. A, u članu 51. on postavlja načelnika uprave. E, taj načelnik uprave odgovara njemu, a pošto ovaj ne odgovara nikome, ni načelnik uprave apsolutno nikom ne odgovara. Čuli smo ovde objašnjenje predlagača da je ovo već primenjeno u nekim zemljama, između ostalih u Rumuniji i Makedoniji. Ako se ugledamo na Rumuniju, onda ćemo daleko da stignemo. U Rumuniji je tako dobro da bi sada Nikolaje Čaušesku, da učestvuje u izborima, ubedljivo pobedio. Znači, suština je, gospodo, u tome da svaka vlast korumpira, a apsolutna vlast apsolutno korumpira. Nije dobro ovoliko ovlašćenje dati jednom čoveku, ni zbog njega samog a ni zbog te opštine koju će on da vodi. Prema tome, ovo što smo predložili u članu 51, kad već imamo sekretara koga bira skupština opštine na predlog predsednika skupštine opštine, koji je sada administrativno lice, ali kao funkcioner smenjiv, bilo bi logično da on i obavlja ove poslove kao rukovodilac uprave. Nije logično da se sada bira još neki čovek koji apsolutno nikome neće odgovarati i apsolutno neće biti smenjiv.
Da li se još neko prijavljuje za reč o ovom amandmanu? (Ne.) Stavljam na glasanje amandman. Za 45, protiv 110, uzdržanih nema, nije glasalo 28, od 183 narodna poslanika. Konstatujem da Narodna skupština nije prihvatila ovaj amandman. Na član 51. amandman je podneo narodni poslanik Ištvan Išpanovič. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Narodni poslanik Ištvan Išpanovič povlači amandman na član 51. Na član 51. amandman je podneo narodni poslanik Radojko Petrić. Vlada i Zakonodavni odbor nisu prihvatili ovaj amandman, a Odbor za pravosuđe i upravu je prihvatio ovaj amandman. Da li podnosilac amandmana želi reč. Izvolite, ima reč narodni poslanik Radojko Petrić.
Poštovano predsedništvo, poštovani poslanici, u ime poslaničkog kluba Socijalističke partije Srbije podneo sam amandman na član 51, sa predlogom da se izvrši dopuna u tom smislu da se za vršioca dužnosti načelnika opštinske uprave može postaviti lice bez položenog ispita za rad u organima državne uprave, ali u trajanju do šest meseci. Naime, u praksi se javlja problem da se odmah nakon sprovedenih izbora obezbedi takav profil kadra koji ispunjava visoke stručne i iskustvene kriterijume. U ovom slučaju to je završen Pravni fakultet, pet godina rada u struci i položen ispit za rad u organima državne uprave. Kao primer može da posluži stanje posle lokalnih izbora septembra meseca 2000. godine. Za sekretare skupština opština, koji su istovremeno i sekretari opštinskih uprava i koji sada obavljaju poslove koji se ovim zakonom predviđaju za načelnike opštinskih uprava, propisani su skoro isti uslovi u pogledu školske spreme, radnog iskustva i ovog položenog ispita za rad u organima državne uprave. Zbog nemogućnosti obezbeđenja uslova za sekretare u nekoliko desetina opština, napominjem - u nekoliko desetina opština, postavljena su lica koja nisu imala položen stručni ispit za rad u državnoj upravi. Sa konkretnim podacima raspolaže Ministarstvo pravde i lokalne samouprave. Zbog navedenog treba prihvatiti amandman i ostaviti mogućnost da se za vršioce dužnosti načelnika opštinskih uprava mogu postavljati lica koja imaju završen Pravni fakultet, pet godina iskustva u struci, ali i bez položenog stručnog ispita, s tim da taj ispit moraju položiti u roku od šest meseci, zapravo da im se ostavi da mogu pripremiti i položiti taj ispit, da bi mogli biti trajno raspoređeni. Prihvatanjem amandmana regulisaće se na zakonit način rešavanje dosta čestih slučajeva koji će se i ubuduće, neminovno, javljati u praksi. Bolje je pokazati pragmatičnost u donošenju zakona, nego u startu stvarati skoro sigurne i neizbežne uslove za njegovo kršenje u praksi. Vlada je odgovorila da ne prihvata amandman zato što Zakon o državnoj upravi ne predviđa mogućnost postavljanja vršioca dužnosti. To nije nikakav ubedljiv razlog, jer se radi o zakonima iste pravne snage i prema tome ne znam zašto se za taj zakon vezuje. Na drugoj strani Odbor za pravosuđe i upravu, kao matični odbor, čiji je predsednik profesor Hiber, prihvatio je ovaj amandman, pa to očekujem i od vas, da poslanici velikom većinom prihvate ovaj amandman. U istom smislu podneo sam amandman na član 52. Predloga ovog zakona, a odnosi se na postavljanje načelnika uprava u opštinama sa preko 50.000 stanovnika, ukoliko je opština organizovala upravu u više posebnih uprava. Neću se javljati za reč radi obrazloženja ovog amandmana, pošto je ono faktički istovetno i smatram da su ubedljivi i pragmatični razlozi da prihvatimo i jedan i drugi amandman. Zahvaljujem.
Da li se još neko javlja za reč o ovom amandmanu. Izvolite, ima reč narodni poslanik Zeldžo Hurić, zamenik predsednika poslaničke grupe.
Dame i gospodo narodni poslanici, ako pogledamo složenost i obim poslova koje obavlja opštinska uprava zaključićemo da ljudi koji rade taj posao moraju imati, pored ostalog, i položen ispit za rad u organima državne uprave. Kako onda dozvoliti da čovek koji treba da bude prvi, ispred svih njih, nema položen jedan takav ispit. Iz tih razloga za nas je ovaj amandman neprihvatljiv, a sa druge strane čini nam se da prihvatajući nešto ovako otvaramo prostor za produženje onih manipulacija koje su, inače, bile karakteristične u prethodnom periodu. Naime, sam predsednik opštine će, na osnovu ovako definisane stručne sposobnosti načelnika organa uprave, moći da postavi za načelnika lice koje nema položen stručni ispit. To znači da u roku od šest meseci to isto lice može položiti stručni ispit, ali, naravno, biće obavezno da izvršava poslove i da radi onako kako mu predsednik opštine nalaže, odnosno "da igra kako mu on svira". Iz tog razloga, a da bi sprečili te manipulacije, mi ćemo glasati protiv ovog amandmana.
Zahvaljujem se. Za reč se javio narodni poslanik Tomislav Nikolić, zamenik predsednika poslaničke grupe.
Ovde treba imati meru. Ne može da se kaže da je bilo u proteklom periodu zloupotreba, da predsednik opštine ili predsednik skupštine postavi lice bez ispita, zato što predsednik skupštine opštine nije imao nikakvih nadležnosti u okviru oblasti zapošljavanja, a drugo - nikoga nije postavljao, nego su svi birani konkursom. Ovog puta će biti zloupotreba, sada, ali treba malo razmisliti i o amandmanu poslanika Petrića, zato što razmišljamo o malim opštinama, o opštinama koje su uvek kuburile sa kadrovima. Razmišljajmo o opštinama koje su uvek kuburile sa kadrovima, o opštinama u kojima nema dovoljno lica sa položenim stručnim ispitom, ili ispitom za rad u držvnim organima. Razmišljajte malo i o situaciji da je, recimo, predsednik opštine, koji sada sve postavlja, a o tome ćemo govoriti i u članu 52, predloži nekoga, a ovaj odbije i dođe do nekog vakuuma, u kome nema načelnika uprave; a zašto ne bi mogao da bude premošćen vršiocem dužnosti ili nekim ko nema položen taj stručni ispit? Ne zaboravite, u mnogim opštinama, u nerazvijenim sredinama, gde kadrovi nemaju mnogo motiva da ostanu, teško ćete i sada naći ljude koji će zadovoljiti sve zahteve iz ovog predloga zakona. Naravno, kao krajnje rešenje, o tome ne treba ni razmišljati. Pa zašto su onda uvedeni ispiti? Ali, kao o privremenom rešenju, kao premošćavanju problema, sa nekim ograničenim vremenom, o tome treba razmišljati. Ovde se postavlja pitanje - hoće li tu važiti ispit iz Vojvodine? Ne rekoste jesu li to sada državni ispiti. Hoće li moći da radi u Crnoj Travi neko sa ispitom koji je položio u Vojvodini, po vašem omnibusu? Ili, hoće li onaj iz Crne Trave moći, hoće li mu Vojvodina priznati onaj ispit koji je položio, a nije položio na teritoriji Vojvodine?
Da li se još neko javlja za reč o ovom amandmanu? Ima reč narodni poslanik Branislav Ivković, predsednik poslaničke grupe SPS.
Dame i gospodo poslanici, suština ovog amandmana je prihvatanje realnosti, i vi, kada ste na lokalnim izborima 24. septembra došli u jednom broju skupština na vlast, postavljali ste sekretare koji nisu imali pravosudni ispit. Logično je očekivati, posebno u malim sredinama, da se pojave kandidati za sekretare opština koji nemaju pravosudni ispit. I zašto je problem postaviti rok od šest meseci u takvoj situaciji, da se konačno i pojača konkurencija, da polože pravosudni ispit? To je, jednostavno, prihvatanje realnosti, posebno u manjim sredinama.
Da li se još neko javlja za reč o ovom amandmanu? (Ne.) Stavljam na glasanje amandman na član 51, koji je podneo narodni poslanik Radojko Petrić. Za 53, protiv 96, uzdržana dva, nije glasalo 29, ukupno 180 narodnih poslanika. Konstatujem da Narodna skupština nije prihvatila ovaj amandman. Na član 52. amandman je podneo narodni poslanik Vitomir Plužarević. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? Reč ima narodni poslanik Vitomir Plužarević.
Dame i gospodo, podneli smo amandman na član 52. ovog zakona koji reguliše da se više opštinskih uprava može obrazovati u opštinama sa preko 50.000 stanovnika. Predlaže se da u tim upravama rukovode načelnici (čl. 50. i 51.). Ovim zakonskim projektom predviđeni su novi nazivi kao što su: menadžer, arhitekta, predsednik skupštine, predsednik opštine i načelnik uprave. Mi smatramo da ovaj nečelnik nema nekih kvalitetnih pozicija na ovom mestu. On ima zadatak da zameni sekretara, a sekretara nema nigde, odnosno on je regulisan kao nevidljivi. Amandman na član 52. - Član 52. menja se i glasi: "U pogledu uslova i načina postavljanja, kao i trajanja i prestanka mandata, na sekretara organa opštinske uprave primenjuju se odredbe ovog zakona koje se odnose na sekretara skupštine opštine. Izuzetno, za sekretara organa opštinske uprave može biti postavljeno lice koje nema završen pravni fakultet, već ima odgovarajuću visoku stručnu spremu, u odnosu na delokrug organa za koji se postavlja. Ako se za sekretara opštinske uprave, odnosno sekretara organa opštinske uprave, postavi lice koje ne ispunjava uslove propisane ovim zakonom, ministarstvo nadležno za poslove lokalne samouprave upozoriće na to skupštinu opštine. Ako skupština opštine ne poništi akt o postavljenju, u roku od mesec dana od dana prijema upozorenja, taj akt poništiće ministarstvo nadležno za poslove lokalne samouprave." Amandman je u skladu sa shvatanjem koncepcije organa lokalne samouprave i njihovih nadležnosti. Hvala.
Da li se još neko javlja za reč o ovom amandmanu? Ima reč narodni poslanik Tomislav Nikolić, zamenik predsednika poslaničke grupe SRS. [[Žagor u sali.]]
Što se bunite, jeste li čuli za radno proslavljanje praznika? Niste? Dame i gospodo narodni poslanici, ovo će postati načelnička država. Imaćem ponovo one priče o načelniku - nemoj načelniče, kad te molim. Pa pogledajte primer opštine koja ima 200 hiljada stanovnika. Po članu 50. obrazovaće se opštinska uprava, obrazovaće se četiri opštinske uprave. Biće jedan načelnik i onda načelnici svih tih opštinskih uprava, u svim tim upravama biće organizacione jedinice, čije će rukovodioce da postavlja načelnik. U organima će biti sve načelnik do načelnika. Šta to i kako to mislite da izvedete i zašto u članu 53. stav 1. ponavljate član 43. stav 1. tačka 8) - da predsednik opštine postavlja načelnika, odnosno, načelnika opštine i načelnika uprave za pojedine oblasti, ne znam. Ali, očigledno je da će se namnožiti i narojiti administracija. Sada, koga god imate u planu da zaposlite iz svoje političke stranke, iz stranaka koje daju glas za donošenje nekog zakona, iz tazbine, iz drugog sela, ima mesta za sve njih ovde. Ovim predlogom zakona imaćete koliko god hoćete radnih mesta - nijedno neće biti dostupno svim građanima. Biće samo postavljenje. Zašto - hoće li to ponovo da se pakuju koferi, kad se promeni vlast, da stotine hiljada zaposlenih znaju da promenom vlasti gube radno mesto, zato što će doći neko drugi ko će da postavlja druge ljude? A zašto nemate stručne ljude u opštinama, koji će raditi svoj posao, bez obzira na to ko je na vlasti? Zašto da načelnici, zašto da sekretari komiteta, zašto da politički komesari postavljaju po opštinama i one ljude čiji je jedini uslov da rade, njihova stručnost, znanje, ono što građani najviše cene kod organa opštinske uprave? Znanje i stručnost, efikasnost u obavljanju poslova, zakonitost u radu. Ovo će se pretvoriti u partijsku državu. Na svu sreću, kako niste složni, tako ćete i da postavljate. Biće leleka, biće ovde svega i svačega. Svi vaši odnosi u svakoj pojedinačnoj opštini prelamaće se ovde u Skupštini za vreme donošenja ovako važnih zakona.
Upozoravam vas na prekoračenje vremena.
Trebalo je da me upozorite, ne vidim odavde. O svemu će se ovde odlučivati i čekaćemo po dva-tri sata - je li se privolela neka poslanička grupa da prihvati neki amandman, a zato dobila mesto načelnika opštinske uprave npr. u Kragujevcu, da ne kažem neko manje mesto, pa da se ljudi naljute.
Da li se još neko javlja za reč o ovom amandmanu? (Ne.) Stavljam na glasanje amandman. Za 47, protiv 95, uzdržanih nema, nije glasalo 39, ukupno 181 narodni poslanik. Konstatujem da Narodna skupština nije prihvatila ovaj amandman. Na član 52. amandman je podneo narodni poslanik Radojko Petrić. Vlada i Zakonodavni odbor nisu prihvatili, a Odbor za pravosuđe i upravu je prihvatio amandman. Da li podnosilac amandmana želi reč? (Ne želi.) Da li neko drugi želi reč? (Ne.) Stavljam na glasanje amandman. Za 40, protiv 98, uzdržan jedan, nije glasalo 39, od 178 narodnih poslanika. Konstatujem da Narodna skupština nije prihvatila ovaj amandman. Na član 53. amandman je podneo narodni poslanik Lazar Marjanski. Vlada, Odbor za pravosuđe i upravu i Zakonodavni odbor nisu prihvatili ovaj amandman. Podnosilac amandmana nije prisutan. Za reč se javio narodni poslanik Tomislav Nikolić, zamenik predsednika poslaničke grupe SRS.
Dame i gospodo narodni poslanici, u vreme dok ste bili u opoziciji naslušao sam se, a i sam se napričao, priča o tome kako ne valja da vlast bude u rukama jednog čoveka, a dočekao sam da od vas, koji ste o tome najviše govorili, dobijem u ruke predlog zakona koji uspostavlja taj sistem. Po vama, predsednik opštine postavlja načelnika opštinske uprave, načelnik opštinske uprave postavlja rukovodioce organizacionih jedinica; načelnik za svoj rad i rad uprave odgovara predsedniku opštine, a predsednik opštine ne odgovara nikome; jedan iznad svih u opštini, koji ne odgovara za svoj rad nikome. Možete, s pravom, da mi kažete da u nekim situacijama neki imaju pravo da podnesu predlog za njegov opoziv, ali on za svoj rad ne odgovara nikome. Imao je pravo do sada rukovodilac da podnese predlog da neko bude suspendovan sa posla, da neko izgubi radno mesto, ali se o tome vodio postupak, pa je mogao i da ne bude u pravu. Sada, načelnik odgovara za svoj rad predsedniku opštine, a nema zakona. Pa, ako ovaj nije danas raspoložen, načelnik više nije na poslu; ako je pukla koalicija između koalicionih partnera, načelnik sutradan više nije na poslu; ako se stvorila nova koalicija, sutradan dolazi novi načelnik. Sve zavisi od predsednika opštine. Smetalo vam je kada je sve u državi zavisilo od predsednika države, s pravom. (Dobacivanja iz sale.) Ko je slušao kako sam govorio, zna da li je nama smetalo. Zašto ste to preneli na mikro teren sada, zašto ste ono što nije valjalo u državi preneli na opštinu? Hoćete li da ne valja u opštini? Ne može da valja, kada je vlast u rukama jednog čoveka. Zašto da ne kontroliše skupština opštine, zašto da izvršni organ, zašto da onaj organ koji ste ustanovili amandmanima ne kontroliše rad opštinske uprave, nego načelnik, a načelnika predsednik opštine. Vraćate nas u vreme kad su bili retki ljudi koji su imali neke osnovne kvalifikacije da obavljaju državne poslove u lokalnoj samoupravi. Sada takvih ljudi ima mnogo. Sada je potpuno drugačija situacija. Ako ustanovljavate princip odgovornosti, ne može da je utvrđuje jedan čovek, nikada i nigde. (Predsednik: Vreme.) Čak i pred sudovima, nije jedan pojedinac onaj koji presuđuje da li je neko baš toliko kriv, kao što bi, recimo, bila krivica da čovek izgubi posao. Morate da budete dosledni. Moralo bi da se vidi šta to, u stvari, želite ovim predlogom zakona - da konstituišete neke male opštinske bogove. (Predsednik: Upozoravam vas na prekoračenje vremena.) Ne vidim odavde ništa. To u koaliciji uopšte nije moguće. Baš zato što će svi ubuduće morati da prave koalicije, predvidite da to funkcioniše kao kolektivni organ, nikako kao inokosni.
Da li se još neko javlja za reč o ovom amandmanu? (Ne.) Stavljam na glasanje amandman. Za 44, protiv 100, uzdržanih nema, nije glasalo 34, od 178 narodnih poslanika. Konstatujem daNarodna skupština nije prihvatila ovaj amandman. Na član 53. amandman je podnela grupanarodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Predstavnik podnosilaca amandmana je povukao amandman na član 53. Na član 53. amandman je podneo narodni poslanik Išpanovič Ištvan. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Narodni poslanik Išpanovič Ištvan je povukao amandman. Konstatujem da je povučen amandman na član 53. Na član 53. amandman su, zajedno, podneli narodni poslanici Čedomir Jovanović, Nenad Bogdanović, Milena Milošević, Milan Marković i Dragan Pavlović. Vlada je prihvatila ovaj amandman, Odbor za pravosuđe i upravu nije prihvatio ovaj amandman, a Zakonodavni odbor smatra da je ovaj amandman pravno moguć. Da li predstavnik podnosilaca amandmana želi reč? Reč ima narodni poslanik Čedomir Jovanović.
Gospođo Mićić, poštovano predsedništvo, dame i gospodo narodni poslanici, podsetiću vas da razgovramo o članu 53. Zakona o lokalnoj samoupravi, kojim se utvrđuje proces izbora načelnika opštinske uprave. Ovim predloženim zakonskim rešenjem mi nismo bili zadovoljni, s obzirom da je ono u potpunosti isključivalo funkciju skupštinskog odbornika. Mi želimo da u vremenu koje je pred nama, tokom tranzicije, ljudi koji su, takođe, izabrani na izborima, mogu da utiču na takvu vrstu kadrovske politike. Stoga smo amandmanom predložili da se predsednik opštine promoviše kao ovlašćeni predlagač, a da se pravo izbora prenese na skupštinu opštine, odnosno na odbornike, čime mislim da se izbegavaju sve one evenutalno loše posledice koje bi se mogle pojaviti usled neke vrste lokalne samovolje. Smatram da je ovo logično i da bi Skupština bez problema trebalo da podrži.
Da li se još neko javlja za reč o ovom amandmanu? (Ne.) Stavljam na glasanje amandman. Za 97, protiv 37, uzdržana dva, nije glasalo 38, od 174 narodna poslanika. Konstatujem da je Narodna skupština prihvatila ovaj amandman. Na član 54. amandman je podneo narodni poslanikStevan Kesejić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Podnosilac amandmana želi reč. Reč ima narodni poslanik Stevan Kesejić.
Dame i gospodo narodni poslanici, poslanička grupa SRS podnela je amandman na član 54, a isto tako mogli smo, a i podneli smo naravno primedbe i amandmane na čitavo ovo poglavlje koje se tiče opštinskih uprava. Naime, čitavo ovo poglavlje je neprihvatljivo, jer se njime potpuno derogira skupština opštine, odbornici i izvršni odbor skupštine opštine. DOS kao da je uzeo u ruke Aladinovu čarobnu lampu, protrljao je i iz nje je izašao Kardelj i batinaši. Ovim članom 54. govori se da načelnik za svoj rad odgovara predsedniku opštine, a što se podrazumeva da su ta dva čoveka u skupštini opštine nedodirljivi. Oni se mogu dogovarati što god žele i mimo izvršnog odbora i skupštine donositi bilo kakve odluke i to prenositi na organe uprave. Oni se mogu dogovarati o svemu što je bitno i što se tiče ne lokalne samouprave, nego upravljanjaodređenom opštinom iligradom, a po preporuci vladajuće većine, odnosno vlade koja je tog trenutka aktuelna. Zbog toga predlažem poslanicima DOS-ovske većine da shvate da neće biti uvek u većini, da neće biti na vlasti i da vode računa da ti batinaši koji su izašli iz Aladinove lampe moguda mlate sa tom toljagom i po istim onima koji predlažu ovakve nakaradne zakone. Odbornici bi u ovom slučaju bili statisti, pa bi lokalna samouprava bila potpuno besmislena. Izvršni odbor se ovde uopšte ne spominje i načelnik njemu ne odgovara niti ga iko kontroliše, izuzev predsednika skupštine opštine ili gradonačelnika. Takvih primera i prakse koju predlažete ovim zakonom imate u gradovima gde ste sada već na vlasti. Verovatno poučeni takvom praksom i predlažete takve zakone, jer u pojedinim gradovima i opštinama već su mali bogovi počeli da rade ono što je ovim zakonom predviđeno, a to je da se iz budžeta uzimaju pare u džepove, ko kad i koliko hoće, a da pri tom ministar pravde i lokalne samopurave uopšte ne reaguje. To se, naravno, dogodilo u Somboru, gde su uzeli iz budžeta više od 10 miliona dinara, pokrenut je postupak i onda se stalo, jer je u pitanju visoki funkcioner Demokratske stranke... (Predsedavajuća: Tri minuta i 30 sekundi.) .... i funkcioneri iz Nove demokratije. I, naravno, vi želite da takvo vaše ponašanje pretočite u ovaj zakon i da to onda činite po svojoj volji, ne kažnjavajući zakonima koje danas želite da usvojite. Zbog toga SRS smatra da bi se ovaj član 54. morao menjati i, u skladu sa shvatanjem .... (Predsedavajuća: Četiri minuta.) ... lokalne samouprave, glasiti: "Akt o organizaciji opštinske uprave donosi skupština opštine. U opštinskoj upravi obrazovoj kao jedinstvenom organu, obrazuju se unutrašnje organizacione jedinice,u skladu sa vrstom i obimom poslova koje organ obavlja". Akt o unutrašnjoj organizaciji i sistematizacije i poslova i zadataka u opštinskoj upravi treba, da bude donet uz saglasnost izvršnog odbora, a ne načelnika... (Predsedavajuća: Gospodine Kesejiću, četiri minuta i 50 sekundi je, rasprava po amandmanima je tri minuta.) ... i predsednika skupštine opštine.
Da li još neko od ovlašćenih učesnika u raspravi želi reč? (Ne.) Stavljam amandman na član 54. na glasanje. Za35, protiv 99, uzdržanih dvoje, nije glasalo 29,ukupno 165 narodnih poslanika. Konstatujem da Narodna skupština nije prihvatila ovaj amandman. Na član 54. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li podnosioci amandmana žele reč? Povlači amandman podnosilac amandmana, a čime amandman prestaje da bude predmet rasprave u pojedinostima. Na član 54. amandman su zajedno podneli narodni poslanici Čedomir Jovanović, Nenad Bogdanović, Milena Milošević, Milan Marković i Dragan Pavlović. Vlada je prihvatila ovaj amandman, Odbor za pravosuđe i upravu nije prihvatio amandman, a Zakonodavni odbor smatra da je ovaj amandman pravno moguć. Da li podnosilac amandmana želi reč? Narodni poslanik Čedomir Jovanović, kao podnosilac amandmana.
Gospođo Čomić, poštovano predsedništvo, dame i gospodo narodni poslanici, zapravo je reč o amandmanu kojim se član 54. koriguje u pravcu u kojem je već izvršena korekcija člana 53. Tiče se odnosa skupštine opštine i načelnika, mislim da je logično da se ovaj amandman podrži, s obzirom da smo tako nešto već učinili u prethodnom slučaju.
Da li se još neko javlja za reč? (Ne.) Stavljam na glasanje amandman. Za94, protiv 26, uzdržanih troje,nije glasalo 38, od 161 narodnog poslanika. Konstatujem da je Narodna skupština prihvatila amandman na član 54. grupe narodnih poslanika. Na član 55. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković i narodni poslanik Živko Selaković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li neko od podnosilaca amandmana želi reč? (Da.) Narodni poslanik Petar Madžarević.
Dame i gospodo narodni poslanici, ovde se radi o jednom organu koji sada štrči u ovom predlogu zakona, a s obzirom da smo usvojili varijantu da postoje tri organa u skupštini opštine, a to je predsednik opštine, skupštine opštine i opštinsko veće kao i, određene ingerencije opštinskog veća koje predviđaju nadzor nad upravom. Ova ingerencija koja je predviđena ovde za arhitektu, znači poslove koje radi arhitekta i njegov način imenovanja, mislim da su u koliziji sa ovim što smo već prethodno usvojili. Mislim da ne postoji neka potreba naročita za njima. Osim toga, neko ko je član opštinskog veća može da vodi te stvari i predsednik opštine predlaže opštinsko veće, tako da u skladu sa tim i njegovim ovlašćenjimapomaže predsedniku opštine. Mislim da je sasvim izlišna mogućnost da ostane ovaj član. A pri tom, u nekim opštinama čak sa većim brojem stanovnika od 50.000, u samom Predlogu zakona je predviđeno, znači u članu 50, da je moguće organizovati posebnu jedinicu opštinske uprave za ovakve stvari. Predlažem, da bismo to donekle uskladili, to morate vi da kažete, da sugeriše ministar da ga povučemo, da bi ga opština birala. [[Žagor u sali.]] Ne znamo šta da radimo. Dobro, ako će to Odbor da uradi, onda ćemo u tom slučaju povući amandman. Povlačimo amandman.
Reč ima narodni poslanik Čedomir Jovanović.
Gospođo Čomić, poštovane kolege, reč je o važnim funkcijama gradskog arhitekte i mislim da nema razloga da se princip njegovog izbora razlikuje od principa izbora, recimo, načelnika uprave i stoga mi predlažemo da se ovaj amandman povuče, a da potom Odbor za pravosuđe i upravu uskladi amandmanom ovaj član zakona sa prethodnim izmenama, zato što je to posledica promena koje su prethodno utvrđene. Dakle, ovaj amandman bi bilo dobro povući, a potom proceduralno to urediti na način na koji smo činili, mislim po članu 45.
Reč ima narodni poslanik Dejan Mihajlov, predsednik poslaničke grupe.
Poštovana predsedavajuća, dame i gospodo uvaženi poslanici, mi smo saglasni da se na ovaj način uredi i u tom pravcu su išle sve naše primedbe da se suštinska vlast u ovom slučaju prebaci na skupštinu opštine, a ne na predsednika opštine. Amandman koji smo mi podneli je išao u pravcu da se oduzme jedan deo vlasti predsedniku opštine, koji bi predlaganjem gradskog arhitekte, kao i kasnije gradskog menadžera, imao previše ingerencija u svojoj ruci, da bi na taj način mogla da se otvore vrata korupciji, jer znamo svi kakva korupcija vlada, naročito u tim oblastima, u urbanizmu i građevinarstvu i davanje tih ingerencija jednom čoveku, bilo bi previše opasno u ovom trenutku. Zato smo mi predložili brisanje. Kako je došlo do promena koncepta koji je bio u ovom zakonu, odnosno da se dobar deo ingerencija prebacuje na samu skupštinu, u tom pravcu je i ova izmenakoja je valjana, znači da sama skupština imenuje i gradskog arhitektu i gradskog menadžera,da time on imaveću kontrolu od strane skupštine i veće obaveze i da oni, koje su građani uostalom neposredno birali, učestvuju u tome. U tom pravcu i gospodin Madžarević i mi kao predlagači smo povukli ovaj amandman, da bi se kasnije u postupku preko Odbora to jednostavno dopunilo i da bismo dobili jedan kompletan, konzistentan koncept u odnosu na ove amandmane koje smo do sada usvojili, imajućikoncept gde će ipak skupština biti ta koja će najvažnije ingerencije vršiti.
Konstatujem da je podnosilac ovog amandamna povukao amandman. Da li još neko od ovlašćenih učesnika želi reč? (Da.) Narodni poslanik Tomislav Nikolić, zamenik predsednik poslaničke grupe SRS.
Naravno, mogao bih da prigovorim i na to povlačenje amandmana za vreme rasprave. Naime, podnosilac amandmana više nije ni vlasnik tog amandmana; vlasnici amandmana smo mi narodni poslanici i možemo samo mi svojim odlukama da raspolažemo njime, ali neka bude da možete da povučete amandman sada za vreme rasprave. Obrazloženje koje je dao predsednik poslaničke grupe DOS je u stvari ona prava povreda Poslovnika koju ne smete više da dozvolite. Naime, glavni arhitekta opštine je nešto što se tretira samo članom 55. Predloga zakona i nigde više se ne pominje, ni sa čim nije u koliziji i ni sa čim nije u vezi. Ne može sada ni jedan odbor, ne može Vlada, ne može niko da dostavlja amandman na član 55. i da kaže da je taj amandman posledica ranije usvojenih amandmana, na neke druge članove. Nema sa čim da se usaglašava. Ni jedan član koji smo izmenili do sada nije proizveo izmenu člana o glavnom arhitekti opštine, ni jedna član, ni jedan amandman. I do kraja predloga zakona ni jedan amandman, bilo koji da bude donet, neće proizvesti promenu člana 55. koji se tiče glavnog arhitekte opštine, a posebno onoga ko postavlja glavnog arhitektu. Ne može to: ili će ostati glavni arhitetka opštine koga postavlja predsednik opštine ili ćemo prihvatiti vaš amandman da se briše poglavlje o glavnom arhitekti opštine. A zašto ne bi i to bilo? Ako ga ne postavlja, asada pitam i predstavnika predlagača, ako glavnog arhitektu više ne postavlja predsednik opštine, šta će vam? Bilo je bitno, razumem, koncepcija zakona je bila da predsednik opštine odgovara za sve. Otuda menadžera, arhitektu, načelnike postavlja, a to je opet neka koncepcija, koja je razrušena time što skupština bira načelnika; razrušena je time što predsednik opštine ne postavlja glavnog arhitektu; moraćete tako da se izjasnite i za menadžera; a zašto onda ne biste prihvatili da sa aktom, šteta što ste odbili naš amandman na član 54, koji donosi opština, utvrdi da postoji glavni arhitetka opštine i da bude izabran na isti način kao i svi ostali činovnici opštinske uprave. Ovako ne ide. Možete vi naravno da kažete, kao kada ste usvajali amandmane na Poslovnik, pa čak i na članove koji uopšte nisu menjani u Poslovniku, sve vi možete, ali jednog dana će sve to doći na reviziju pred ljude koji će isključivo sa pravne strane posmatrati šta ste radili i neće se zanositi, neće ih voditi politika. Ne možete: ili će ovaj amandman biti prihvaćen ili nema ni jednog više amandmana na član 55. Jednostavno, to nije moguće po Poslovniku.
Da li još neko od ovlašćenih učesnika u raspravi želi reč? (Ne.) S obzirom da je ovaj amandman podnesen u istovetnom tekstu, a grupa narodnih poslanika je povukla amandman,ostalo je da je amandman u istovetnom tekstu podneo i narodni poslanik Živko Selaković, pa se o amandmanu mora glasati. Molim narodne poslanike da se izjasne o amandmanu na član 55,koji je podneo narodni poslanik Živko Selaković. Za 37, protiv 84, uzdržanih četiri, nije glasalo 43, ukupno 168 narodnih poslanika. Konstatujem da Narodna skupština nije prihvatila amandman na član 55. Na član 55. amandman je podneo narodni poslanik Miroljub Veljković. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? (Ne, nije prisutan.) Da li neko drugi od ovlašćenih učesnika u raspravi želi reč? (Ne.) Stavljam na glasanje amandman na član 55. poslanika Miroljuba Veljkovića. Za 39, protiv 95, uzdržanih nema, nije glasalo 37,ukupno 171 narodni poslanik. Konstatujem da Narodna skupština nije prihvatila ovaj amandman. Na član 55. amandman je podneo narodni poslanik Slobodan Pavlović. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? (Da.) Narodni poslanik Slobodan Pavlović.
Gospođo predsedavajuća, dame i gospodo narodni poslanici, kolegama koji su dobacili nešto dok sam prolazio, odgovoriću kada se budem vraćao i neću da zloupotrebnim govornicu. Što se tiče ovoga što sam nameravao da kažem, dozvolite da to učinim u sledećem. Dakle, u ime poslaničke grupe SPS-a predložio sam amandman na član 55. Zakona o lokalnoj samoupravi koji se u suštini razlikuje i od ovog što je predložila grupa poslanika DSS-a i ovoga što je predložio kolega narodni poslanik iz Srpske radikalne stranke, gde su i jedni i drugi predložili, doduše iz Stranke Srpskog jedinstva, brisanje člana 55, a ja molim da i gospodin ministar obrati pažnju na ovo što ćuda kažem. Dakle,nisam predložio ni da se menja, ni da se briše. Predložio sam u članu 55. da umesto "glavni arhitekta", stoji: u opštinskoj upravimože da se postavi glavni"urbanista" opštine, a onda sam u tački 2) i tački 3) dodao ovlašćenja u okviru delatnosti glavnog urbaniste i u stavu 2. predložio da glavnog urbanistu imenuje izvršni odbor skupštine opštine, odnosno skupština opštine, kako ste vi sada uredili. Razloga zbog kojih sam predložio da se umesto glavnog arhitekte opštine usvoji institut glavnog urbaniste ima mnogo, i svi oni koji se time bave profesionalno, a često i amaterski, znaju koji su to razlozi. Nabrojaću samo šest razloga koji mi se u ovom trenutku čine kao bitni za ovu stvar. Prvo, svi znaju, a trebalo bi i predlagač zakona, danadležnosti jedinica lokalne samouprave i organa jedinica lokalne samouprave postoje u oblasti urbanizma, a ne postoje uopšte u oblasti arhitekture. Potvrda toga je ceo tekst zakona o lokalnoj samoupravi, posebno član 19. gde su utvrđene izvorne nadležnosti opštine i član 32. gde su utvrđene nadležnosti skupštine opštine. Nigde u tekstu zakona se više taj termin arhitektura i ne primenjuje. Tim pre čudi odgovor Vlade Republike Srbije (za koji zaista nemam reči, kako bih to okarakterisao), koji je u stvari nonšalantno bez komentara odbio, tako što se ti poslovi mogu raditi na način na koji je predložen, što je potpuno besmisleno. Drugo, arhitektura je u principu stvar investitora, a urbanizam i urbanistička politika su po pravilu opšti interes i imaju značaj za lokalnu samoupravu i jedinicu lokalne samouprave, njene organe i građane u celini. Treće, sve ovo što piše u sadašnjem tekstu člana 55. upravo navodi na to da je to ipak nadležnost glavnog urbaniste, ne glavnog arhitekte.
Podsećam vas da rasprava o amandmanima traje tri minuta po učesniku u raspravi, a sada je četvrti minut.
Završiću za minut. U opštini funkcionišu urbanistički zavodi, direkcije za izgradnju, direkcije za zemljište, javna komunalna preduzeća, javna preduzeća i mogao bih da nabrajam do ujutru. Na sve to neko treba da stavi kopču i da koordinira. To ne radi glavni arhitekta nego glavni urbanista. Svi koji ovu stvar znaju klimaju glavom iz sale. Urbanista se bavi celinama, uklapanjem novih u postojeće zgrade itd. Ja sam pripremio ekspertizu, nemam vremena za to i molim gospodina ministra (a ovo nema veze ni sa strankom, ni sa politikom, ni sa mnom lično, ima sa jednom koncpecijom i sa objektivnim stanjem nauke i tehnike) da prihvati predlog amandmana i da se umesto glavnog arhitekte uvede glavni urbanista, sa obrazloženjem koje sam dao.
Da li još neko od ovlašćenih učesnika u raspravi želi reč? (Ne.) Stavljam amandman na glasanje. Za 34, protiv 90, uzdržana četiri, nije glasalo 37, od 165 narodnih poslanika. Konstatujem da Narodna skupština nije prihvatila ovaj amandman. Na član 55. amandman je podneo narodni poslanik Siniša Mitrović. Vlada, Odbor za pravosuđe i upravu i Odbor za zaštitu životne sredine su prihvatili ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Na član 55. amandman je podneo narodni poslanik Išpanovič Ištvan. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Podnosilac povlači amandman i time amandman prestaje da bude predmet rasprave u pojedinostima. Na član 56. amandmane u istovetnom tekstu podneli su narodni poslanik Miloš Lukić, grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković i narodni poslanik Nebojša Jović. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Nebojša Jović se prvi javio za reč, a zatim narodni poslanik Miloš Lukić.
Poštovani narodni poslanici, diskusija u načelu i dosadašnji tok diskusije u pojedinostima nedvosmisleno potvrđuje da je predloženi zakon o lokalnoj samoupravi više deklarativno formalno demokratskog karaktera nego što pruža suštinski neka nova rešenja za bolje funkcionisanje lokalne samouprave. Nude se rešenja kojima građani, odnosno odbornici skoro u potpunosti gube mogućnost da budu subjekt odlučivanja na lokalnom nivou. Uvode se neki novi instituti koji su predviđeni u razvijenim lokalnim samoupravama, u samoupravama u Evropi i to ne u svim državama. Jedan od tih instituta predviđen je članom 56. Predloga zakona koji glasi: "Statutom opštine može se za vršenje poslova opštine predvideti korišćenje usluga opštinskog menadžera. Uslovi i način korišćenja usluga menadžera utvrđuju se ugovorom koji za opštinu zaključuje predsednik opštine sa opštinskim menadžerom". U ime Socijalističke partije Srbije podneo sam amandman da se član 56. briše, iz razloga što je to čisto fakultativnog karaktera, što pokazuje da kod predlagača nije bilo sigurnosti u pogledu opredeljenja. Čini mi se da je predviđena mogućnost korišćenja usluga opštinskog menadžera samo da bi se udovoljilo zahtevima Saveta Evrope, a ne da bi se suštinski ponudilo pravo rešenje koje je u skladu sa funkcionisanjem i ostvarivanjem sistema lokalne samouprave u našim uslovima. Postavlja se pitanje šta su kriterijumi za postavljanje opštinskog menadžera. Najdiskutabilnije je, zbog čega i tražimo brisanje člana 56, što se uslovi i način korišćenja usluga menadžera utvrđuju ugovorom između predsednika opštine i opštinskog menadžera, kao što piše u Predlogu zakona. Dakle, daju se prevelika ovlašćenja predsedniku opštine, čime se uspostavlja predsednički sistem na lokalnom nivou, sa velikim ovlašćenjima i gotovo nikakvim obavezama prema građanima. Ako predsednik opštine ima takve obaveze prema građanima, pitam se kome će odgovarati opštinski menadžer. Šta ako uradi nešto protiv zakona, ako predloži projekat koji ne doprinosi ekonomskom razvoju ili investiciono ulaganje koje nema ekonomsku opravdanost? Znači, opštinski menadžer (po Predlogu zakona) odgovara predsedniku opštine; a pozicija predsednika opštine dodatno je utvrđena načinom njegovog opoziva, koji je zbog komplikovane procedure i velikog broja građana koji treba da se izjasne o promeni, gotovo nemoguć, čime se stvaraju uslovi za vođenje špekulativnih poslova između predsednika opštine i opštinskog menadžera. Na kraju, još jedan razlog zbog koga tražim da se briše član 56. - to je da je predviđeno formiranje opštinske uprave kao jedinstvene službe kojom rukovodi načelnik, a u okviru opštinske uprave formiraju se organizacione jedinice za vršenje srodnih upravnih, stručnih i drugih poslova. Ako smo doneli odluku da se formiraju kabineti, opštinsko veće, pa postoji predsednik skupštine opštine, sekretar, načelnici organizacionih jedinica, time bi došlo do dupliranja ili preplitanja poslova, a to nije u interesu funkcionisanja lokalne samouprave. Zbog svega napred iznetog treba brisati član 56. jer je on neprimenljiv, kao i ceo zakon koji verovatno neće stupiti nikada na snagu, jer se kaže da će se odredba ovog zakona primenjivati od sprovođenja narednih redovnih izbora za odbornike skupština jedinica lokalne samouprave. Postavljam ovde pitanje - ako budu vanredni izbori, da li će se i ovaj zakon primenjivati, a vanrednih izbora će verovatno biti, hteo to neko ili ne. Zahvaljujem.
Hvala. Reč ima narodni poslanik Miloš Lukić.
Uvaženo predsedništvo, dame i gospodo narodni poslanici, najpre bih da otklonimo dilemu oko amandmana na član 43. koji sam podneo u ime Stranke srpskog jedinstva, jer je taj amandman praktično prihvaćen, međutim kao da nekome ne odgovara da se kaže da je to to. Znači, mi smo predložili brisanje stava 6. u članu 43, što je kasnije Vlada prihvatila, kao i nadležni odbori. Pa, da otklonimo tu zabunu. Što se tiče člana 56, mi u Stranci srpskog jedinstva smo imali nameru, kao i kod većeg broja do sada podnetih amandmana, da damo jedan dodatni doprinos da se ovim zakonom što bolje uredi ova oblast. Kada je reč o opštinskom menadžeru razmišljanja u Stranci srpskog jedinstva su išla sledećim pravcem - mi nismo protiv angažovanja menadžera i naš cilj uopšte nije da se ova funkcija izbriše. Međutim, smatramo da širokim tumačenjem ovog propisa ispada da se opštinski menadžer ugovorom sa predsednikom opštine bira na četiri godine za sve oblasti koje su potrebne jednoj opštini. Naš stav je da predsednik opštine, odnosno opštinska vlast koja je sada proširena i opštinskim većem, treba i mora da angažuje menadžere iz različitih oblasti, tako da bi tokom jednog mandata mogla da angažuje više ljudi iz različitih oblasti, recimo, iz oblasti poljoprivrede, vrhunskih tehnologija, energetike, industrije itd. Znači, to bi se regulisalo ugovorima i nakon okončanja posla ta opština ne bi imala obavezu prema ovom menadžeru. Sa druge strane, postoji pitanje sadržine tog ugovora - ako se već kaže da se ugovorom reguliše, trebalo bi i da se kaže šta taj ugovor treba da sadrži, s obzirom da se mi nalazimo na Balkanu i da se ovde kod nas odmah to tumači u nekom drugom pravcu, da će taj menadžer služiti predsedniku opštine za obavljanje prljavih poslova, onih poslova koji nisu u skladu sa zakonom. Naš stav je da predsednik opštine treba da bude prvi menadžer u opštini, da ostalo opštinsko rukovodstvo, takođe, treba da se ponaša u duhu menadžmenta, da radi za svoju opštinu, da privlači investicije. Zbog toga ne vidimo razloge da se na ovaj način posebno uređuje oblast angažovanja opštinskog menadžera. Mišljenja smo da je članom 43. u okviru ovlašćenja predsednika opštine sasvim dovoljno prava dato predsedniku da može angažovati menadžera, pa smatramo da ovaj član, kao i član 57, nije potreban u ovom zakonu. Zahvaljujem.
Da li se još neko prijavljuje za reč o ovom amandmanu? (Ne.) Stavljam na glasanje amandman. Izvolite, ima reč predstavnik podnosilaca amandmana, gospodin Slavoljub Matić.
Poslanici Demokratske stranke Srbije povući će ovaj amandman sa željom da se ostvari dogovor, koji već imamo sa poslaničkim grupama i resornim ministarstvom, da se na drugačiji način, u odnosu na ono što je predloženo Predlogom zakona o lokalnoj samoupravi, bira opštinski menadžer tj. da na predlog predsednika opštine skupština opštine bira menadžera. To je u funkciji našeg zalaganja da ograničimo ogromnu vlast budućeg predsednika opštine, koja je po Predlogu zakona bila takva; međutim, ovim amandmanima uspeli smo da ostvarimo i jedan deo svog cilja, bar kada je u pitanju Zakon o lokalnoj samoupravi. Dakle, mi povlačimo ovaj amandman.
Konstatujem da je narodni poslanik Slavoljub Matić, u ime grupe narodnih poslanika, povukao amandman na član 56, ali je ostao amandman, u istovetnom tekstu, narodnih poslanika Miloša Lukića i Nebojše Jovića. Da li se još neko javlja za reč o ovom amandmanu? (Ne.) Stavljam na glasanje amandman. Za 30, protiv 100, uzdržana tri, nije glasalo 35, od 168 narodnih poslanika. Konstatujem da Narodna skupština nije prihvatila predloženi amandman. Na član 56. amandman je podneo narodni poslanik Božidar Vujić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? (Nije tu.) Izvolite, reč ima narodni poslanik Tomislav Nikolić, zamenik predsednika poslaničke grupe.
To ćemo sada da raščistimo. (obraća se ministru) Dame i gospodo narodni poslanici, pažljivim čitanjem amandmana, koji je u ime poslaničke grupe Srpske radikalne stranke podneo narodni poslanik Božidar Vujić, jasno vam je da smo za brisanje člana 56. Predloga zakona. Kao što je bilo kod nekoliko amandmana pre toga, (ali nisam reagovao, a sada bih baš želeo zato što je i ministar reagovao dok sam pored njega prolazio) iskoristili smo i priliku da amandmanom na član 57. razvijemo do kraja ideju koju smo otpočeli u članu 56. Radi se o vođenju postupka pred organima uprave, o zahtevima za izuzeće, zato što se zakon time nije bavio. Ne prihvatam da predlagač zakona ima pravo da odbije amandman rečima - da se amandman ne odnosi na član zakona koji on tretira. Ako mi napišemo - član 56. menja se i glasi, onda je to amandman na Predlog zakona, i imamo pravo da ga podnesemo i o njemu mora da se izjasni predlagač zakona, a ne da kaže - ne odnosi se na član zakona koji sam ja pod brojem 56. predložio. Samim tim što menjamo potpuno tekst člana 56. tražimo da se briše vaš član 56. a da nam date primedbe na naš član 56. To je jedna poslovnička mogućnost koju mi uvek želimo da koristimo, a posebno kada utvrdimo da je predlagač zakona jedan deo materije propustio da reguliše. Zaista nije regulisano, videćete to i u našem amandmanu na član 57, najpre koji se zakon primenjuje u postupku pred organima uprave, a onda ko rešava po žalbama; ukoliko je žalba u poslovima opštine kod nas je to bio izvršni odbor; a vi sad nemate taj izvršni odbor, ali je zaista posle svih ovih amandmana trebalo da sedne predsednik Odbora za pravosuđe i upravu i da zaista obavi svoj deo posla. U mnogim članovima zakona sada bi bilo potrebno, zbog prihvatanja nekih amandmana, izvršiti ispravke da bi sve bilo jasno i precizno određeno. Dakle, ne treba nam opštinski menadžer. Mi mislimo da je opštinski menadžer predsednik opštine. Tolika ste mu ovlašćenja dali. Možda nam treba i opštinski broker, možda nam treba svašta u opštini, ali čudi me - da svi vi koji ste predvideli, i urbanistu, i načelnike službi i načelnika uprave,veoma široko prihvatili naše sugestije pa predložili da ih bira skupština opštine - kako to ne dirnuste u funkciju glavnog menadžera opštine. Samo glavnom menadžeru ostade da ima direktan... (Predsednik: Vreme.) ... evo, završavam, da ima direktan kontakt i direktan ugovor sa predsednikom opštine. Tu ne date da se meša skupština opštine i izabrani odbornici. To je posao u kome će se praviti poslovi, da tako kažem. I to ste ostavili predsedniku opštine. Vama je glavni menadžer opštine u stvari predsednik opštine. Ovo će biti samo lice koje će za njegov račun, u njegovo ime, obavljati neke od poslova. Zaista me interesujezašto predlagač zakona nije nabrojao kojim će se poslovima baviti opštinski menadžer.
Da li se još neko javlja za reč o ovom amandmanu? Reč ima gospodin Vladan Batić, ministar pravde i lokalne samouprave.
Poštovana gospođo predsednice, dame i gospodo narodni poslanici, Vlada nije prihvatila nijedan od predloženih amandmana, jer Vlada smatra da treba da se zadrži institucija opštinskog menadžera, kao i opštinskog arhitekte, a ovaj amandman, koji konkretno imamo na dnevnom redu, tiče se jedne druge materije koja može biti predmet rasprave. Međutim, ne povodom ovog člana, jer, ponavljam, želimo da se zadrži ta institucija. U načelnoj raspravi jedan od uvaženih narodnih poslanika je sa jednom dozom malicioznosti rekao da ovaj zakon, između ostalog, ima karakteristike nekakvog naučno-zabavnog karaktera, a da je potvrda za tu naučnu dimenziju zakona predlaganje institucije opštinskog menadžera. Ta malicioznost išla je još dalje, pa je rečeno da su za opštinskim menadžerom kao ludi građani pojedinih gradova u Republici Srbiji, uz nabrajanje tih gradova. Što se toga dela tiče, dame i gospodo narodni poslanici, za one koji tako misle, moram da vas obavestim da mi živimo u Evropi, u 21. veku i da nam trebaju kao hleb nasušni, i za Merošinu, Boljevac, Batočinu, Zaječar i Jagodinu, i gradski arhitekta, i opštinski arhitekta, i opštinski menadžer. Jer, ako ne bude tako, pojedini gradovi, a između ostalih i Kruševac, sve će više podsećati na vreme iz doba cara Lazara.
Zahvaljujem. Da li se još neko javlja za reč o ovom amandmanu? (Ne.) Stavljam na glasanje amandman. Za 36, protiv 108, uzdržanih nema, nije glasalo 29, od ukupno 173 narodna poslanika. Konstatujem da Narodna skupština nije prihvatila ovaj amandman. Na član 57. amandmane, u istovetnom tekstu, podneli su narodni poslanik Miloš Lukić, grupa narodnih poslanika Vladimir Dobrosavljević, Petar Madžarević, Zoran Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković i narodni poslanik Dragan Jovanović. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Za reč se javio narodni poslanik Dragan Jovanović.
Poštovani narodni poslanici, uvaženo predsedništvo, podneo sam amandman na član 57. u kome se govori o funkcijama opštinskog menadžera i predložio sam da se te funkcije brišu. Ja jesam u načelnoj raspravi govorio protiv opštinskog menadžera, smatrajući da ima mnogo funkcionera, načelnika, veća, raznih predsednika, i da je to dovoljno da se razviju poslovi u opštini. Mislio sam da je mnogo važnije da se uvede funkcija opštinskog mađioničara, s obzirom na finansiranje opština. Međutim, svako ima pravo da pogreši, pa i ja. Pomenuo sam jedan broj gradova i iz tih gradova su mi stigle reakcije građana tih gradova, a i ministar Batić je na to negativno reagovao. Jedan građanin kaže: "Poslaniče Jovanoviću, neverovatno je koliko ste nedostatak osećaja za osavremenjavanje opštinske samouprave pokazali govoreći u svojoj diskusiji protiv funkcije opštinskog menadžera. Zar niste razumeli da su novim vlastima potrebni profesionalni opštinski menadžeri, koji bi na profesionalan način uzimali proviziju za razne dozvole, građevinske i druge, prodaju lokacija, za izdavanje poslovnog prostora, za izdavanje koncesija za komunalne usluge itd." Jedan građanin iz Arilja kaže: "Gospodine poslaniče, govoreći u načelu o zakonu o lokalnoj samoupravi u negativnom kontekstu ste pomenuli potrebu da Arilje, po novom zakonu, izabere opštinskog menadžera. Možda ste u pravu kad su u pitanju privredne i komunalne usluge, jer mi smo tu već u Evropi, ali niste u pravu kada je kulturno-zabavni život u pitanju. On je kod nas na dosta niskom nivou, pa bi nam opštinski menadžer bio neophodan, da dovodi pevačice i pevače, da organizuje konjičke trke, da obezbedi koncert simfonijskog orkestra, da dovede operu, kako bi se brže pripremili za skori ulazak u Evropu." Izvinjavam se građanima Arilja i Merošine, a ja sam pomenuo i Merošinu, dobio sam sledeće pismo: "Poštovani gospodine poslaniče, obraćamo vam se jer ste u svojoj diskusiji, kad ste govorili o opštinskom menadžeru, rekli da nama u Merošini ne treba opštinski menadžer. Hoćemo da vam kažemo da mnogo grešite, jer mi imamo fudbalski klub, koji nikako da uđe u viši rang, pa bi nam taj menadžer možda pomogao da kupimo bodove i uđemo u viši rang." Kao narodni poslanik stvarno poštujem želju i volju građana i mislim da sam pogrešio, pa povlačim svoj amandman - da se briše opštinski menadžer. U to me je ubedio i ministar Batić, govoreći o potrebi za menadžerom. Čak mislim da to ne treba da bude ni fakultativno, da treba da bude obavezno; da ne treba da stupi na snagu kada i zakon, kroz dve i po godine, već da u roku od osam dana. Čak mislim da ne treba da bude menadžer, već treba da se da mogućnost da to bude ... (ne razume se reč) menadžera, jer je to trenutno najvažnija stvar u Srbiji i mislim da bi nam lokalna samouprava vrlo brzo napredovala, a to je želja svih nas, narodnih poslanika, bar se nadam da je tako. Hvala.
Da li se još neko javlja za reč o ovom amandmanu? Da li narodni poslanik Slavoljub Matić, u ime podnosilaca amandmana, želi reč? (Poslanik povlači amandman na član 57.) Da li narodni poslanik Miloš Lukić želi reč? (Poslanik povlači amandman.) Pošto su svi podnosioci amandmana povukli amandman na član 57. konstatujem da je ovaj amandman povučen. Na član 57. amandman je podneo narodni poslanik Božidar Vučurović. Vlada, Odbor za pravosuđe i upravu i Zakonodavni odbor nisu prihvatili ovaj amandman. Narodni poslanik Božidar Vučurović nije prisutan. Reč ima narodni poslanik Tomislav Nikolić, zamenik predsednika poslaničke grupe SRS.
Sada kad vidim za koliko funkcija bi bila uskraćena skupština opštine ili grada, možda bi trebalo da i mi odustanemo od amandmana kojim tražimo da se briše funkcija opštinskog menadžera, ali mi ne možemo da menjamo stav od sednice do sednice. Mislim da je ovim predlogom izostavljeno mnogo toga, a mogao je ministar da pita svoje neposredne saradnike i da uvede još dosta funkcija u skupštinu opštine ili grada. Mogao je da uvede glavnog pacolovca. U opštini on takvog već ima u Kragujevcu. Mogao je da uvede glavnog menadžera za kupovinu i prodaju fudbalera, kakvog već ima u poslaničkoj grupi, mogao je da uvede i fabrikante lekova, takve već ima u svojoj poslaničkoj grupi. Sve možete vi što vama padne na pamet. (Glasovi iz sale: I grobara.) I glavnog grobara, to bih ja mogao da vas posahranjujem, koliko vas god ima. Sahranjivao sam mnogo vrednije ljude od onih koji sada sede u poslaničkim klupama DOS-a.
Da li se još neko javlja za reč o ovom amandmanu? Reč ima gospodin Vladan Batić, ministar pravde i lokalne samouprave, predstavnik predlagača.
Dame i gospodo narodni poslanici, predloženi amandman nema nikakvu logičku vezu sa onim članom o kome sada raspravljamo. Jednostavno, to je razlog zašto Vlada odbija predlog ovakvog amandmana. Takođe, moram da kažem, kada sam već uzeo reč, da je bilo primedaba da ovaj zakon, pored naučne, ima i nekakvu tužnu dimenziju. Želim onima koji takve primedbe iznose da kažem da je nekad u ovoj skupštini jedan poslanik ispričao priču o dedi i unuku, priču sa tužnim krajem. Želim samo da vas podsetim da onaj ko priča priču sa tužnim krajem obično doživljava tužan kraj.
Da li se još neko javlja za reč o ovom amandmanu? (Ne.) Stavljam na glasanje amandman. Za 38, protiv 105, uzdržan jedan, nije glasalo 28, od ukupno 172. narodna poslanika. Konstatujem da Narodna skupština nije prihvatila ovaj amandman. Na član 57. amandman je podneo narodni poslanik Siniša Mitrović. Vlada, Odbor za pravosuđe i upravu i Odbor za zaštitu životne sredine su prihvatili ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Na član 57. amandman je podneo narodni poslanik Išpanovič Ištvan. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li podnosilac amandmana želi reč? (Povlači amandman.) Konstatujem da je narodni poslanik Išpanovič Ištvan povukao amandman na član 57. Na član 58. amandman je podneo narodni poslanikMilorad Mirčić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Reč ima narodni poslanik Milorad Mirčić, podnosilac amandmana na član 58.
U članu 58. stoji nešto što se proteže kroz ovaj predlog zakona, a to je da se akt o organizaciji opštinske uprave donosi odlukom skupštine na predlog predsednika opštine, a da unutrašnju organizaciju te iste uprave reguliše načelnik, uz saglasnost predsednika opštine. Suviše je ovo ovlašćenja za predsednika opštine. Gospodo, živite u zabludama da svuda u svetu ovakva ovlašćenja ima predsednik opštine. Svuda je u svetu mesto gradonačelnika ili predsednika opštine čast, a ne vlast. Doduše, istine radi, ima država u kojima ovakvu vlast ima gradonačelnik, odnosno predsednik opštine. To su Hrvatska, Republika Srpska, Bugarska, a nešto slično ima Rumunija. Ako su to modeli na koje treba da se ugledamo, onda hvala, gospodo. Evo o čemu se radi: suština vlasti jedne lokalne samouprave ogleda se u njenoj upravi. To je najosposobljeniji deo lokalne samouprave, najstručniji deo, to je onaj deo koji, u suštini, svojim odlukama, svojom kvalifikacijom održava jednu lokalnu samoupravu, finansira je. Sve ostalo je, uslovno rečeno, promenljivo. Sve ostalo može da bude dobro ili loše, ali uprava mora da bude kvalifikovana, mora da bude sposobna. Nad upravom skupština mora da ima vlast, kontrolu. To je, po sadašnjem zakonu, radila skupština preko sekretara. Pogledajte koji apsurd - u ovom zakonu predviđeno je mesto sekretara skupštine. Faktički, kakva je uloga tog čoveka - da organizuje rad skupštine, da organizuje sednice skupštine. Sednica skupštine mora najmanje jednom u tri meseca da se održi, to znači godišnje četiri puta. Taj čovek, koji po ovom zakonu treba da vrši funkciju sekretara skupštine, ima ulogu samo da organizuje ukupno 16 sednica skupštine. Najkvalifikovanije lice u lokalnoj samoupravi je sekretar. On mora da ima pravosudni ispit, mora da bude stručno lice, sve je predviđeno. Kakva je njegova uloga - nikakva. Rad skupštine na lokalnom nivou mogu organizovati službe, može organizovati sekretar ove skupštine. Nije to neki problem. Gospodo, neke nelogičnosti se moraju ispraviti. Mi predlažemo da se briše ovaj amandman ili da se jasno definiše da skupština jedne lokalne samouprave mora biti racionalna i jeftina. Za šta vam onda služi sekretar? Ovde ste ga nazvali načelnik, a načelnik bi, po meni, mogao da bude dosadašnji ili sadašnji sekretar sekretarijata.
Da li se još neko javlja za reč? Reč ima narodni poslanik Tomislav Nikolić.
Da ste prihvatili naš amandman na član 54, iako je predstavnik Vlade rekao da ga odbija zato što se uopšte ne odnosi na član 54, ova materija koja se reguliše članom 58. bila bi već regulisana. Radi se o tome ko donosi akte o organizaciji opštinske uprave. Po Predlogu zakona, donosi ih skupština opštine na predlog predsednika opštine, a akt o unutrašnjoj organizaciji i sistematizaciji opštinske uprave donosi načelnik, uz saglasnost predsednika opštine. Sada, kad ste unekoliko smanjili nadležnosti predsednika opštine, interesuje me zašto niste reagovali amandmanom i na ovaj član. Naime, zašto bi predsednik opštine predlagao skupštini opštine akt o sistematizaciji opštine? To nije njegov posao, to je potpuno odvojen posao. Ne mogu da pronađem neku nit koja bi mi rekla da li ste konačno odustali od tog cara koji se zove predsednik opštine ili ne. Amandmanom na jedan član odustali ste. Neprihvatanjem amandmana na druge članove kojima bi se to potpuno zaokružilo, vi njemu i dalje ostavljate nadležnosti koje su bile predviđene osnovnim predlogom. Bojim se samo da će nas jako iznenaditi Odbor za pravosuđe i upravu i da vi, u stvari, ovde igrate igru prihvatanjem ili odbijanjem nekih amandmana, a čekate amandmane Odbora za pravosuđe i upravu, koji će ko zna šta načiniti od ovog predloga zakona (ili ih već sada pišu i čine to zlo prema ovom predlogu zakona). Ali, u principu, sve do kraja, do poslednjeg člana, trudićemo se da se smanje ovlašćenja predsednika opštine, zato što nam tako jaka figura, nesmenjiva, apsolutistički postavljena, u opštinama ne treba.
Da li se još neko javlja za reč o ovom amandmanu? (Ne.) Stavljam na glasanje amandman. Za 43, protiv 116, uzdržanih nema, nije glasalo 15, od 174 narodna poslanika. Konstatujem da Narodna skupština nije prihvatila ovaj amandman. Na član 58. amandman je podneo narodni poslanikToma Bušetić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Reč ima narodni poslanik Toma Bušetić, podnosilac amandmana na član 58.
Dame i gospodo narodni poslanici, u ime poslaničke grupe SPS predložio sam izmenu člana 58. tako što bi skupština opštine donosila akt o organizaciji opštinske uprave na predlog izvršnog odbora, a ne na predlog predsednika opštine, kako stoji u Predlogu zakona. Na ovaj način ponovo ukazujemo na potrebu opstanka izvršnog odbora odnosno opštinske vlade koju bi birala i razrešavala skupština opštine. Da ne bude zabune, nismo mi protiv izbora predsednika opštine ili gradonačelnika neposrednim izjašnjavanjem,pogotovo što znamo da bi kandidati SPS-a bili apsolutni favoriti, da bismo imali najveći broj predsednika imajući u vidu kadrovske potencijale SPS-a, program SPS-a i praktičnu politiku. Kadrovski potencijali u SPS-u su najbolji i to svi znamo. Programska opredeljenja - dovoljno je samo besplatno obrazovanje, nećemo dalje; jedina smo partija koji vodi praktičnu politiku,kod nas je jeftina struja, jeftin hleb, veća briga za radnika, veća briga za banke. Znamo kako je danas u DOS-u. Znači, mi smo protiviz drugih razloga, iz razloga što predsednik opštine ima prevelika ovlašćenja. Ta ovlašćenja su veća nego predsednika Rusije i Amerike. Lokalna samouprava je demokratska tekovina, ali ne preko ovakvog predsedničkog sistema. Drugo, loša su iskustva tokom 10 godina i u SPS-u, ali i u Koaliciji "Zajedno". Znamo kakvi su predsednici skupština opština bili, sa mnogo manjim prerogativimai nadležnostima - prave paše. Kakvi će tek sada biti? Još nekoliko važnih pitanja. Šta će biti sa sredinama u kojima se stalno govori o ugroženosti ljudskih prava, iako svi dobro znamo da je Srbija država gde su ljudska prava sa najvišim standardima. Nigde u Evropi nije kao u Srbiji. Hoće li u tim opštinama biti mini države? Na kraju, sve i svašta se govorilo ovih dana u Skupštini, vezano za ovaj zakon. Jedni su govorili da je ovaj zakon nužnost zbog decentralizacije vlasti i para, misleći pri tom da sve pare idu u Beograd. Vojvođanski poslanici su govorilida je ovaj zakon dobar, jer će sada i Vojvodini biti bolje. Čuli smo i poslanike DOS-a koji su rekli, kada je reč o Beogradu, da će Beograd tek posebnim zakonom naći adekvatno mesto,misleći pri tom da Beograd više ulaže u Republiku, a manje dobija. Istina je na sredini. Niko nije opljačkan, niko nije posebno ekonomski profitirao. Srbija mora da živi tako da je solidarnost najvažniji princip. (Predsednik: Vreme.) To mora i dalje da bude vrhunski princip. Na kraju, nije važno kako ćete glasati za ovaj amandman u odnosu na farsu koja je danas započela u Haškom tribunalu.
Da li se još neko prijavljuje za reč o ovom amandmanu? Reč ima narodni poslanik Dragan Marković, predsednik poslaničke grupe SSJ.
Poštovano predsedništvo, dame i gospodo narodni poslanici, stav SSJ je da izvršni odbor više ne postoji. Dosta nam je izvršnog odbora; znamo šta su izvršni odbori radili u gradovima Srbije: izvršni odbor donese odluku (u izvršnom odboru obično ima od 15 do 25 članova) i niko nije odgovoran, jer kažu - to je i svačije i ničije. Došlo je vreme da jedan čovek bude odgovoran - predsednik opštine, koji se neposredno bira na izborima, gde će građani odlučiti i izabrati pravog čoveka. Konkretno ću vam dati jedan primer gde je Jagodina imala veliku štetu zbog izvršnog odbora. Poplavljen je grad Jagodina i četiri sela zato što izvršni odbor nije done odluku o probijanju brane, nisu mogli da se sastanu, i napravljena je ogromna šteta kako u poljoprivredi, tako i u domaćinstvima. Da je tada postojao predsednik opštine, on bi potpisao odluku da se sruši brana i ne bi bili poplavljeni grad i okolna sela. Prema tome, došlo je vreme da više građani ne mogu da se prevare, kao što je to bilo ranijih godina, da stranke odlučuju šta će se raditi u opštini. Sada će odlučiti jedan čovek, odnosno građani Srbije. Ukoliko građani Srbije daju poverenje jednom čoveku za predsednika opštine, taj čovek, pored toga što ima velika ovlašćenja, ima i veliku odgovornost. Prema tome, SSJ neće glasati za ovaj amandman, jer izvršni odbor do sada nije bio u funkciji građana i gradova;znamo šta nam se dešavalo u poslednje vreme. Kada to kažem, mislim na DOS, gospodo, jer vi ste imali vlast, kao Koalicija "Zajedno", u velikom broju gradova. U pojedinim gradovima imate vlast već šest godina. Isto to važi i za SPS. SSJ, da ponovim još jednom, neće glasati za ovaj amandman.
Pravo na repliku, narodni poslanik Čedomir Jovanović, u ime poslaničke grupe DOS, kao predsednik. Izvolite.
Gospođo Mićić, poštovano predsedništvo, dame i gospodo narodni poslanici, tačno je da je novim konceptom vlasti lokalna samouprava reformisana i da se izbegavaju zamke koje su uočene u dosadašnjoj organizaciji. Pominjati Koaliciju "Zajedno" i DOS kao primere loše organizovanog sistema lokalne samouprave je besmisleno, a pogotovo sa pozicije koalicionog partnera JUL-a. Da ste sa njima bili i ovog puta u koaliciji, verovatno biste vrlo lako srušili branu i pola Pomoravlja, kao što je to bio slučaj u periodu vaše vlasti. Dakle, kada se dogovorite unutar koalicije sa JUL-om, moći ćete da promovišete neki novi koncept organizovanja, pa i da nas kritikujete. Dok govorite o DOS-u i Koaliciji "Zajedno", ne zaboravite da govorite o demokratskim snagama koje su na vlast došle izbornom voljom građana, a ne o koaliciji koja je formirana iz političkog i prevashodno ličnog interesa, sa programski potpuno suprotstavljenom strankom, kakva je bila vaša koalicija prethodnih godina u Jagodini.
Vi ste izazvali repliku. Pravo na repliku, narodni poslanik Branislav Ivković, u ime poslaničke grupe SPS.
Dame i gospodo narodni poslanici, nisam tražio repliku, nego sam kao predsednik poslaničke grupe tražio da iskoristim svoje pravo da govorim o ovom amandmanu. Neka bude na neki način i replika. Prethodne diskusije pokazuju da su možda izbori blizu i jasno je što je gospodin poslanik Dragan Marković žešće reagovao na izlaganje poslanika SPS-a Tome Bušetića, jer su obojica iz Jagodine i verovatno imaju malo žešće sudare i na partijskom planu. U tom smislu doživljavam reakciju i šefa poslaničke grupe DOS-a. Šta je suština? Član 58. govori o tome ko predlaže akt organizacije opštinske uprave. U vreme kada se nije znalo da će ipak da se u DOS-u reterira ishvati da je predsednik opštine suviše veliki paša u svom pašaluku, koji je potpuno nesmenjiv, tražili smo da akt o organizaciji opštinske uprave predlaže izvršni odbor, jer smo bili na stanovištu da funkcije tog obima treba da vrši tim sposobnih stručnih ljudi. U međuvremenu, DOS je reterirao u svoje opštinsko veće, kao neku vrstu kontrolnog organa koji umanjuje ingerencije predsednika opštine, i to je bar jedan pomak nabolje. Možda bi čak,da se može menjati amandman, mogla biti i varijanta gospodina Bušetića, da akt organizacije opštinske uprave predlaže opštinsko veće, koje ste vi iz DSS-a i DS-a (u koaliciji koja očigledno ponovo živi bez problema) dogovorili. Što se tiče uloge pojedinca i tima, svako ko ulazi u ozbiljne poslove uvek će se pre opredeliti za tim sposobnih i pametnih ljudi, gde nema voluntarizma i gde se zna šta ko radi. Pojedinac koji misli da sve zna obično ode u propast. Hvala lepo.
Da li se još neko prijavljuje za reč o ovom amandmanu? (Dragan Marković, sa mesta: Replika!) Vi nemate pravo na repliku. Gospodine Ivkoviću, da li ste koristili pravo replike ili ste se javili kao predsednik? Pravo replike je koristio gospodin Ivković, a vi ste izazvali repliku, gospodine Markoviću, tako danemate pravo na repliku. Reč ima... da li ste se javili za reč? Ne, da li se još neko javlja za reč o amandmanu? (Ne.) Pre nego što stavim na glasanje ovaj amandman, samo kratko obaveštenje - sednica Odbora za pravosuđe i upravu održaće se 13. februara u 9,45 časova u sali I u prizemlju. Stavljam na glasanje amandman koji je podneo narodni poslanik Toma Bušetić. Za 33, protiv 119, uzdržanih nema, nije glasalo 16, od ukupno 168 narodnih poslanika. Konstatujem da Narodna skupština nije prihvatila ovaj amandman. Prijatno,rad nastavljamo sutra u 10,00 časova. Poštovane dame i gospodo narodni poslanici, nastavljamo rad sednice Prvog vanrednog zasedanja Narodne skupštine Republike Srbije u 2002. godini. Obaveštavam vas da, prema službenoj evidenciji, današnjoj sednici prisustvuje 138 narodnih poslanika i molim vas da, radi utvrđivanja kvoruma, ubacite identifikacione kartice u poslaničke jedinice. Konstatujem da imamo kvorum i možemo nastaviti rad. Obaveštavam vas da su sprečeni da prisustvuju sledeći narodni poslanici: Miroslav Markićević, Miodrag Jaćimović, Dragan Jočić, Vladimir Dobrosavljević, Stevan Lilić, Slobodan Radulović, Marin Krešić, Juhas Atila, Torde Laslo, Branislav Pomoriški, Đorđe Čukvas i Momir Radoičić. Pre podne odsutni Petar Mišić i Nataša Milojević, a zakašnjenje su najavili Bojan Kostreš i Višnja Nežić, Obaveštavam Narodnu skupštinu da su pozvani da sednici prisustvuju predsednik, potpredsednici, ministri i sekretar Vlade Republike Srbije, kao i sekretar Republičkog sekretarijata za zakonodavstvo. Takođe, shodno članovima 83. i 84. Poslovnika Narodne skupštine Republike Srbije, obaveštavam vas da sam na ovu sednicu pozvala predstavnike Narodnog pokreta "Otpor", predstavnike Udruženja porodica otetih i nestalih Srba sa Kosova i Metohije, predstavnikaOEBS-a, kao i predstavnika Stalne konferencije gradova i opština Jugoslavije povodom treće tačke dnevnog reda. Prelazimo na 3. tačku dnevnog reda: - PREDLOG ZAKONA O LOKALNOJ SAMOUPRAVI (pojedinosti) Na član 42. amandman je podneo Odbor za pravosuđe iupravu, na osnovu člana 145. Poslovnika Narodne skupštine. Da li se neko javlja za reč o ovom amandmanu? (Ne.) Stavljam na glasanje amandman. Za 101, protiv 13, uzdržana četiri, nije glasalo 28, ukupno 146 narodnih poslanika. Konstatujem da je Narodna skupština prihvatila ovaj amandman. Na član 45. amandman je podneo Odbor za pravosuđe i upravu, na osnovu člana 145. Poslovnika Narodne skupštine. Da li se neko javlja za reč o ovom amandmanu? (Ne.) Stavljam na glasanje amandman. Za 106, protiv 18, uzdržanih troje, nije glasalo 26, ukupno 153. Konstatujem da je Narodna skupština prihvatila ovaj amandman. Na član 43. amandman su zajedno podneli narodni poslanici Miomir Ilić i Zoran D. Nikolić. Vlada, Odbor za pravosuđe i upravu i Zakonodavni odbor nisu prihvatili ovaj amandman. O tome smo glasali, izvinjavam se. Već smo odlučili o ovom amandmanu. Mala greška, izvinjavam se. Na član 58. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Predstavnik podnosilaca amandmana povlači amandman. Konstatujem da je amandman na član 58, koji je podnela grupa narodnih poslanika, povučen. Izvolite.